               AN COIMISIÚN EORPACH
            An Bhruiséil,13.9.2017
            COM(2017) 481 final
            2017/0219(COD)
            Togra le haghaidh
            RIALACHÁN Ó PHARLAIMINT NA hEORPA AGUS ÓN gCOMHAIRLE
            lena leasaítear Rialachán (AE, Euratom) Uimh. 1141/2014 ó Pharlaimint na hEorpa agus ón gComhairle an 22 Deireadh Fómhair 2014 maidir le reacht agus cistiú páirtithe polaitiúla Eorpacha agus fondúireachtaí polaitiúla Eorpacha

               MEABHRÁN MÍNIÚCHÁIN

               1.COMHTHÉACS AN TOGRA

               •Forais agus cuspóirí an togra

               Tá an daonlathas ar cheann de na luachanna bunúsacha ar a bhfuil an tAontas Eorpach fothaithe. Lena áirithiú go bhfuil daonlathas ionadaíoch ag feidhmiú ar an leibhéal Eorpach, cinntítear sna conarthaí go bhfuil ionadaíocht dhíreach ag saoránaigh an Aontais Eorpaigh i bParlaimint na hEorpa.

               Is cearta bunúsacha ag gach saoránach san Aontas an ceart chun saoirse comhlachais agus an ceart chun tuairimí a nochtadh.

               Tá ról tábhachtach ag páirtithe polaitiúla i ndaonlathas ionadaíoch mar go gcruthaíonn siad nasc díreach idir na saoránaigh agus an córas polaitíochta, rud a chuireann le dlisteanacht an chórais. Is amhlaidh an cás ar an leibhéal Eorpach: de réir Airteagal 10 den Chonradh ar an Aontas Eorpach "rannchuidíonn páirtithe polaitiúla ar leibhéal Eorpach le feasacht pholaitiúil Eorpach a fhoirmiú agus le toil shaoránaigh an Aontais a chur in iúl". Tá an prionsabal céanna curtha in iúl in Airteagal 12(2) de Chairt um Chearta Bunúsacha an Aontais Eorpaigh.

               Is cuspóir seanbhunaithe ag an gCoimisiún é díospóireacht pholaitiúil a chothú ar fud na hEorpa faoi shaincheisteanna Eorpacha trí bhíthin páirtithe polaitiúla Eorpacha bríomhara.

               Ag druidim le toghcháin Eorpacha 2014, d’eisigh an Coimisiún Moladh
                  1
                lenar iarradh ar pháirtithe polaitiúla Eorpacha agus náisiúnta, agus le tacaíocht na ninstitiúidí agus na mBallstát, bearta a dhéanamh le ról na bpáirtithe polaitiúla Eorpacha a neartú ar mhaithe le feasacht pholaitiúil Eorpach a fhoirmiú agus le toil shaoránaigh an Aontais a chur in iúl. Ar cheann de na bearta sin tá an "Spitzenkandidat".

               Thug páirtithe polaitiúla Eorpacha aird ar an moladh ón gCoimisiún agus bhí difríocht mhór idir toghcháin 2014 do Pharlaimint na hEorpa agus na toghcháin a eagraíodh roimhe sin. Den chéad uair riamh, bhí nasc idir na torthaí a bhí ar na toghcháin agus an tiarrthóir a roghnaíodh mar Uachtarán nua ar an gCoimisiún Eorpach, Jean-Claude Juncker. A bhuí leis na "Spitzenkandidaten" nó iarrthóirí ar Uachtarán an Choimisiúin Eorpaigh, a raibh cláir pholaitiúla dhifriúla acu, fágadh go raibh na vótálaithe in ann rogha eolach a dhéanamh idir cláir éagsúla pholaitiúla don Eoraip, seachas a rogha a bhunú ar cheisteanna náisiúnta amháin, rud a chuir cruth níos Eorpaí ar na toghcháin.

               Tugadh isteach Rialachán Uimh. 1141/2014 ó Pharlaimint na hEorpa agus ón gComhairle an 22 Deireadh Fómhair 2014 maidir le reacht agus cistiú páirtithe polaitiúla Eorpacha agus fondúireachtaí polaitiúla Eorpacha
                  2
                chun infheictheacht, aitheantas, éifeachtacht, trédhearcacht agus cuntasacht na bpáirtithe polaitiúla Eorpacha, agus a bhfondúireachtaí polaitiúla cleamhnaithe, a mhéadú.

               Tugadh an deis do pháirtithe agus d’fhondúireachtaí polaitiúla a shásaíonn coinníollacha áirithe bheith ina neintitis dhlíthiúla Eorpacha trí chlárú ar an leibhéal Eorpach, agus, ar an gcaoi sin, fáil níos fearr a bheith acu ar thacaíocht airgeadais Eorpach. Ar na coinníollacha sin tá ionadaíocht a bheith acu i líon áirithe Ballstát AE agus é a bheith léirithe ina gclár agus ina ngníomhaíochtaí go nurramaíonn siad na luachanna ar a bhfuil an tAontas Eorpach fothaithe, eadhon, meas ar dhínit an duine, ar an tsaoirse, ar an daonlathas, ar an gcomhionannas, ar an smacht reachta agus ar chearta an duine, lena náirítear cearta daoine ó ghrúpaí mionlaigh.

               Cruthaíodh Údarás neamhspleách um páirtithe polaitiúla Eorpacha agus um fhondúireachtaí polaitiúla Eorpacha ("an tÚdarás") d’fhonn páirtithe agus fondúireachtaí polaitiúla Eorpacha a chlárú, a rialú agus, más gá, smachtbhannaí a fhorchur ina leith, lena náirítear cásanna a mheas ina líomhnaítear nach ndearna na heintitis sin na luachanna bunúsacha Eorpacha seo a urramú. I gcás ina bhfuil amhras ann faoina bhfuil páirtí nó fondúireacht ag comhlíonadh an cheanglais sin sa chleachtas, féadfaidh Parlaimint na hEorpa, an Chomhairle agus an Coimisiún é a iarraidh ar an Údarás an cás a fhiosrú. Sula ndéanfar cinneadh faoi pháirtí nó fondúireacht a dhíchlárú, ní mór don Údarás dul i gcomhairle le Coiste daoine neamhspleácha oirirce.

               Mar sin féin, tugadh le fios sa tuarascáil ón gCoimisiún maidir le toghcháin Eorpacha 2014
                  3
                go raibh dul chun cinn le déanamh chun cur le rannpháirtíocht na saoránach agus le huileghabhálacht na dtoghchán, an ghné Eorpach den díospóireacht pholaitiúil a shaibhriú, an claonadh go bhfuil níos lú daoine ag vótáil a athrú, dlisteanacht dhaonlathach phróiseas cinnteoireachta an Aontais a fheabhsú tuilleadh, béim a chur ar chleamhnachtaí idir páirtithe náisiúnta agus páirtithe Eorpacha, agus cuntasacht pholaitiúil a chur chun cinn.

               Thairis sin, ainneoin an dul chun cinn a rinneadh i Rialachán Uimh. 1141/2014, tá roinnt lúb ar lár sna rialacha atá ann faoi láthair agus is gá aghaidh a thabhairt orthu.

               Tá sé iarrtha ag Parlaimint na hEorpa agus ag roinnt páirtithe polaitiúla Eorpacha na rialacha sin a fheabhsú agus a choigeartú. Rinne seirbhísí Pharlaimint na hEorpa a bhfuil riaradh an Rialacháin seo faoina gcúram roinnt oibre ar chásanna a tháinig chun cinn de bharr cistí a bheith á núsáid go míchuí.

               I Márta 2017, d’eagraigh an Pharlaimint díospóireacht iomlánach agus d'eisigh sí ceist i gcomhair freagra ó bhéal inar iarradh ar an gCoimisiún freagra a thabhairt maidir le huainiú aon athruithe a dhéanfaí agus maidir le hathruithe sonracha áirithe a bhaineann leo seo a leanas: an leibhéal cómhaoinithe, an deis a bheith ag comhaltaí tofa Pharlaimint na hEorpa (FPEanna) as an bpáirtí náisiúnta céanna bheith ina mbaill de pháirtithe Eorpacha éagsúla, líon na mball a theastódh le cistiú a fháil, maoiniú feachtas reifrinn, tabhairt isteach critéir acmhainne maoinithe agus an cead cúlchistí airgeadais a charnadh.

               Le linn na díospóireachta sin, chuir an Coimisiún in iúl go bhfuil sé toilteanach oibriú i gcomhar leis an bParlaimint, agus leis an gComhairle, maidir le faireachán a dhéanamh ar na céimeanna luatha de chur chun feidhme na rialacha nua. An 15 Meitheamh 2017, ghlac an Pharlaimint rún
                  4
                inar iarradh ar an gCoimisiún athbhreithniú a mholadh, a luaithe is féidir, ar an gcreat dlí atá ann faoi láthair chun réiteach a fháil ar na heaspaí atá sa chreat sin, go háirithe maidir leis an leibhéal cómhaoinithe a iarrtar, agus an deis atá ag FPEanna as an bpáirtí náisiúnta céanna bheith ina mbaill de pháirtithe Eorpacha éagsúla.

               Scríobh an Pharlaimint agus na páirtithe polaitiúla chuig an gCoimisiún chun a niarraidh ar athruithe a athdhearbhú, iarraidh ar tugadh tuairisc uirthi i dtuarascáil chuimsitheach a cuireadh faoi bhráid an Choimisiúin.

               I bhfianaise an mhéid thuasluaite agus an ionchuir leathain a fuarthas ó pháirtithe leasmhara éagsúla (féach roinn 3), chinn an Coimisiún líon beag leasuithe ar an Rialachán a mholadh. Is é is aidhm do na leasuithe sin na lúba ar lár a chur ina gceart, an trédhearcacht a fheabhsú, leithdháileadh agus caiteachas cuí na nacmhainní tearca ó bhuiséad an Aontais Eorpaigh a áirithiú, agus, ar an gcaoi sin, an fheidhm atá le páirtithe polaitiúla Eorpacha mar fhíor-ionadaíocht thoghchánach shaoránaigh na hEorpa a neartú. Áiritheoidh na leasuithe sin nach rachfar thart ar na rialacha atá ann cheana ná nach mbainfear míúsáid as forálacha an Rialacháin.

               Ba cheart na hathruithe sin a bheith i bhfeidhm roimh thoghcháin Eorpacha 2019. Cabhróidh siad réiteach a fháil ar na dúshláin a d’aithin an Coimisiún le linn thoghcháin Eorpacha 2014, go háirithe maidir leis na cleamhnachtaí idir na páirtithe polaitiúla náisiúnta agus na páirtithe polaitiúla Eorpacha, agus cuntasacht pholaitiúil níos fearr.

               •Saincheisteanna sonracha

                  Ar an gcéad ábhar imní, tá an claonadh atá ann na rialacha mar atá siad a shárú maidir le cé atá in ann tacú le páirtí polaitiúil a chlárú mar pháirtí polaitiúil Eorpach. Fágann na rialacha sin gur féidir le páirtithe polaitiúla an méid ionadaíochta is gá le clárú (i.e. ionadaithe i 7 mBallstát) a bhaint amach (i) trí thacaíocht a fháil ó bhallpháirtithe i bparlaimintí réigiúnacha, parlaimintí náisiúnta nó Parlaimint na hEorpa; (ii) trí thacaíocht a fháil ó pharlaiminteoirí aonair sna parlaimintí sin nó (iii) trí mheascán den dá rud.

                  Sna chéad bhlianta tar éis cistiú a thabhairt isteach do pháirtithe polaitiúla Eorpacha, ba chomhaontais ina raibh páirtithe náisiúnta as an bhfine pholaitiúil chéanna a bhí i bhformhór na bpáirtithe is tairbhithe. Tá roinnt páirtithe polaitiúla Eorpacha, áfach, a cruthaíodh le blianta beaga anuas nach bhfuil iontu, den chuid is mó, ach polaiteoirí aonair agus/nó atá go mór faoi thionchar páirtí pholaitiúil náisiúnta amháin nó dhó. Tá roinnt cásanna ann inar thug baill éagsúla de pháirtí náisiúnta amháin a gcuid tacaíochta do níos mó ná páirtí polaitiúil Eorpach amháin; tá cúpla cás thar meán ann inar thacaigh an comhalta céanna le níos mó ná páirtí amháin.

                  Bhí ar an Údarás, freisin, dul i ngleic le fadhbanna praiticiúla a bhaineann leis an deis a bheith ag FPEanna as an bpáirtí náisiúnta céanna bheith ina mbaill de pháirtithe Eorpacha éagsúla. Is minic nach léir an chaoi lena sheachaint go gcomhairtear ionadaíocht faoi dhó ná an chaoi le déileáil le seanbhallraíochtaí ná an chaoi le nasc a dhéanamh idir ionadaíocht agus na critéir cistiúcháin, lena náirítear cásanna ina bhfuil FPE amháin comhairthe i bpáirtí polaitiúil Eorpach amháin maidir le clárú ach i bpáirtí polaitiúil Eorpach eile maidir le cistiú.

               Ar an dara hábhar imní tá an chomhréireacht a úsáidtear le cistiú AE a thabhairt maidir le hionadaíocht i bParlaimint na hEorpa. Faoi láthair, is féidir le páirtithe polaitiúla Eorpacha iarratas a dhéanamh ar chistiú má tá FPE amháin ar a laghad acu i bParlaimint na hEorpa. Tá sé iarrtha ag roinnt páirtithe polaitiúla Eorpacha agus ag lucht riaracháin Pharlaimint na hEorpa an tairseach maidir le hionadaíocht a ardú go dtí triúr FPEanna lena sheachaint go mbainfidh "páirtithe aon duine amháin" míúsáid as cistí poiblí.

               Ba bheag an tionchar praiticiúil a bheadh ag a leithéid d’athrú, áfach, mar go bhfuil triúr FPEanna fiú, faoi láthair, ag na páirtithe polaitiúla Eorpacha sin is lú a bhfuil ionadaíocht acu agus atá incháilithe do chistiú faoi láthair
                  5
                (féach an graf). Lena chois sin, chruthódh a leithéid sin d’athrú ábhar imní mór dlí a bhaineann leis an gceart chun saoirse comhlachais agus an ceart chun comhionannas deiseanna i gcás páirtithe a mbeadh iarrthóirí acu i dtoghcháin agus chuirfí bac míchuí ar an nádúr iolraíoch atá i bpolaitíocht na hEorpa.

               Slí eile chun dul i ngleic leis an ábhar imní sin is ea an eochair dháilte a úsáidtear chun an cistiú a mbíonn na páirtithe polaitiúla Eorpacha agus na fondúireachtaí polaitiúla Eorpacha ina theideal a athrú. Faoi láthair, déantar 15% den tsuim iomlán atá ar fáil a dháileadh go cothrom ar na páirtithe uile a chomhlíonann an tairseach de FPE amháin a bheith acu, rud a fhágann 85% le dáileadh i gcoibhneas leis an sciar de chomhaltaí tofa atá ag gach páirtí (úsáidtear an eochair dháilte chéanna maidir leis na fondúireachtaí). Fágann sin nach léiriú cothrom é an cistiú ar an ionadaíocht toghchánach sa Pharlaimint. Sna táblaí thíos
                  6
               , a chuir lucht riaracháin Pharlaimint na hEorpa ar fáil, taispeántar an tionchar a bheadh ag athrú beag ar an gcéatadán seasta den chistiú i gcomparáid leis an gcéatadán atá i gcoibhneas leis an leibhéal ionadaíochta atá ag na páirtithe polaitiúla sa Pharlaimint. Dá laghdófaí an céatadán seasta go 5% d'fhéadfaí coibhneas níos oiriúnaí idir ionadaíocht agus cistiú a thabhairt ar ais agus bheadh léiriú níos cothroime agus níos fearr againn den ionadaíocht thoghchánach sa Pharlaimint.

               Ar an tríú hábhar imní, bíonn deacrachtaí ag páirtithe polaitiúla Eorpacha, agus deacrachtaí níos minice fós ag fondúireachtaí polaitiúla, an tairseach cómhaoinithe 15% atá ann faoi láthair a bhaint amach. Bhí ar sheirbhísí Pharlaimint na hEorpa dul i ngleic, freisin, le roinnt cleachtas amhrasach ina leith sin, e.g. cásanna ina raibh páirtithe áirithe ag iarraidh an ceanglas cómhaoinithe a chomhlíonadh go beacht trí shreafaí airgeadais ciorclacha a úsáid. Maidir le hacmhainn airgeadais, thug iniúchóir seachtrach na Parlaiminte le fios i mbliain airgeadais 2015 go raibh ábhar imní i gceist in 8 dtuarascáil as 28 dtuarascáil. Is é a léiríonn an teolas sin nach leor acmhainní dílse na dtairbhithe féin.

               In a lán cásanna, ní féidir an easpa acmhainní dílse as ranníocaíochtaí ballraíochta agus síntiúis a chomhardú gan ranníocaíochtaí comhchineáil a úsáid. In 2015, bhí na ranníocaíochtaí comhchineáil a fuair na páirtithe cothrom le EUR 238,009 agus b’fhiú EUR 283,649 na ranníocaíochtaí comhchineáil a fuair na fondúireachtaí. Tá fadhbanna móra ann maidir leis an gcaoi ar féidir meastóireacht oibiachtúil a dhéanamh ar na ranníocaíochtaí sin. I roinnt cásanna, ní raibh lucht riaracháin na Parlaiminte in ann an luacháil sin a fhíorú go mion ná a dheimhniú an raibh gá dáiríre leis na ranníocaíochtaí sin uile maidir leis na gníomhaíochtaí atá luaite leo agus an raibh baint dhíreach acu leis na gníomhaíochtaí sin nó nach raibh, ná a chinntiú an raibh na bunghníomhaíochtaí le leas an pháirtí Eorpaigh amháin nó an bhféadfadh sé go raibh siad le leas eagraíocht chomhpháirtíochta freisin.

               Ar an gceathrú hábhar imní tá an easpa soiléireachta agus trédhearcachta sna rialacha atá ann faoi láthair maidir leis na bearta ba chóir a dhéanamh i gcás nach bhfuil páirtí nó fondúireacht ag comhlíonadh ceann de na critéir clárúcháin a thuilleadh nó má shuitear gur cláraíodh é nó í ar bhonn faisnéis mhícheart.

               Ar an gcúigiú hábhar imní, i bhfianaise thaithí lucht riaracháin na Parlaiminte, tá gá ann cur le raon feidhme na mbeart is féidir a dhéanamh chun cistí a chaith páirtithe agus fondúireachtaí go míchuí a aisghabháil.

               •Comhsheasmhacht le beartais eile de chuid an Aontais

                  I dTuarascáil 2017 ar Chearta Shaoránaigh an Aontais
                     7
                  , d’aithin an Coimisiún go bhfuil feidhmiú an Aontais Eorpaigh fothaithe ar dhaonlathas ionadaíoch. Éilíonn sé sin trédhearcacht agus cultúr polaitiúil sochaideartha agus cuntasach, chomh maith le córas toghcháin éifeachtach, agus toghthóirí eolacha agus gníomhacha. Chuige sin, tá gealltanas tugtha ag an gCoimisiún dlús a chur leis an gComhphlé leis na Saoránaigh agus bearta breise a dhéanamh lena bheartais a mhíniú don saoránach, mar a thug Uachtarán an Choimisiúin, Jean-Claude Juncker le fios ina aitheasc ar Staid an Aontais 2016; feachtas faisnéise agus múscailte feasachta uile-AE a sheoladh, roimh thoghcháin 2019, maidir leis na cearta atá ag saoránaigh den Aontas, lena náirítear a gcearta vótála; imeacht ardleibhéil maidir le rannpháirtíocht dhaonlathach a eagrú in 2018 ina ndíreofar ar dhea-chleachtais a spreagadh chun cur le rannpháirtíocht daoine óga agus grúpaí leochaileacha agus grúpaí nach bhfuil a ndóthain ionadaíochta acu; agus dea-chleachtais a chur chun cinn a chuideoidh le saoránaigh vótáil agus seasamh i dtoghcháin an Aontais Eorpaigh, lena náirítear cleachtais a cheadaíonn do shaoránaigh a gceart vótála a choinneáil má bhogann siad go Ballstát eile agus rochtain trasteorann a éascú ar nuacht pholaitiúil, agus tacú lena oiread vótálaithe agus is féidir teacht amach ar lá an toghcháin féin, agus tacú le rannpháirtíocht dhaonlathach leathan roimh thoghcháin Eorpacha 2019
                     8
                  . Tá an togra seo i gcomhréir leis na tosaíochtaí sin agus comhlánaíonn sé iad agus, le cois na saincheisteanna a míníodh sa roinn roimhe seo, áirítear, dá bhrí sin, roinnt athruithe a chuirfidh le cé chomh trédhearcach agus atá an gaol idir páirtithe ar leibhéal an Bhallstáit agus na páirtithe Eorpacha lena bhfuil siad cleamhnaithe.

               Tá líon áirithe tionscnamh ann a bhfuil nasc indíreach acu leis an athbhreithniú seo, go háirithe an Moladh ón gCoimisiún maidir leis an iompar daonlathach agus éifeachtúil a fheabhsú sna toghcháin do Pharlaimint na hEorpa
                  9
                agus athchóiriú an Ghnímh Thoghchánaigh Eorpaigh 1976 agus an Chinnidh ón gComhairle Eorpach maidir le comhdhéanamh Pharlaimint na hEorpa
                  10
               .

               2.BUNÚS DLÍ, COIMHDEACHT AGUS COMHRÉIREACHT

               •Bunús dlí

               Tá an togra bunaithe ar Airteagal 224 den Chonradh ar Fheidhmiú an Aontais Eorpaigh, ina ndearbhaítear "go leagfaidh Parlaimint na hEorpa agus an Chomhairle síos, ag gníomhú dóibh i gcomhréir leis an ngnáthnós imeachta reachtach, reacht na bpáirtithe polaitiúla ar leibhéal Eorpach dá dtagraítear in Airteagal 10(4) den Chonradh ar an Aontas Eorpach agus go háirithe na rialacha maidir lena maoiniú" agus ar Airteagal 106a den Chonradh ag bunú an Chomhphobail Eorpaigh do Fhuinneamh Adamhach
                  11
               .

               •Coimhdeacht

               Is trí reachtaíocht AE amháin is féidir aon easpaí sa chóras seo a leigheas, sin de bhrí gurb é a fhoráiltear sa Rialachán féin córas ar leibhéal an Aontais, lena náirítear pearsantacht dhlítheanach Eorpach ar leith le haghaidh páirtithe agus fondúireachtaí agus maoiniú ó bhuiséad an Aontais. Ní rogha a bhaineann le hábhar, dá bhrí sin, beart a dhéanfadh Ballstáit as a stuaim féin.

               Tá na hathruithe atá beartaithe ag cloí go hiomlán le prionsabal na coimhdeachta, dá bhrí sin. Is ar leibhéal AE amháin is féidir rialacha a leagan síos maidir le reacht agus cistiú páirtithe polaitiúla Eorpacha agus fondúireachtaí polaitiúla Eorpacha a rialú. Agus bearta athchóirithe féideartha á leagan amach aige, bhí an Coimisiún cúramach na prionsabail i bPrótacal Uimh. 2 a ghabhann leis na Conarthaí a léiriú.

               •Comhréireacht

               Mar a mhínítear i roinn 5, ní théann na bearta spriocdhírithe atá beartaithe thar a bhfuil riachtanach chun an cuspóir fadtéarmach a ghnóthú maidir le daonlathas Eorpach agus dlisteanacht institiúidí an Aontais Eorpaigh a fhorbairt agus a neartú, trí fhéachaint le go mbeidh páirtithe polaitiúla Eorpacha agus fondúireachtaí polaitiúla Eorpacha ina ngníomhaithe daonlathacha níos éifeachtaí agus níos cuntasaí. Comhlíonann an togra, go háirithe, prionsabal na comhréireachta ina iomláine.

               •An rogha ionstraime

                  Rialachán an taon ionstraim ar féidir léi Rialachán eile atá ann a leasú.

               3.COMHAIRLIÚCHÁIN LEIS NA PÁIRTITHE LEASMHARA AGUS MEASÚNUITHE TIONCHAIR

               •Comhairliúcháin leis na páirtithe leasmhara agus bailiú agus úsáid saineolais

               Agus an togra seo á ullmhú, bhí an Coimisiún i ndlúthchaidreamh agus i ndlúthchomhar leis na páirtithe leasmhara ábhartha. D’eagraigh sé roinnt cruinnithe le hionadaithe ó na páirtithe polaitiúla ar an leibhéal Eorpach, grúpaí polaitiúla i bParlaimint na hEorpa, comhaltaí tofa Pharlaimint na hEorpa (FPEanna), seirbhísí Pharlaimint na hEorpa, an tÚdarás um páirtithe polaitiúla Eorpacha agus um fhondúireachtaí polaitiúla Eorpacha, agus saineolaithe náisiúnta.

               Tionóladh éisteacht an 12 Iúil 2017 sa Choiste um Ghnóthaí Bunreachtúla i bParlaimint na hEorpa
                  12
               . Rinneadh dianphlé faoi na hathruithe a d’fhéadfaí a dhéanamh ar an Rialachán atá ann faoi láthair. Is iad a bhí i láthair comhaltaí an Choiste, Stiúrthóir an Údaráis, Ard-Stiúrthóir Airgeadais Pharlaimint na hEorpa agus ionadaí ón gCoimisiún. Bhí comhaontú leathan ann go bhfuil gá roinnt lúb ar lár atá sa Rialachán a chur ina gceart roimh na chéad toghcháin eile do Pharlaimint na hEorpa. Na hathruithe ar díríodh orthu, neartódh siad an leibhéal trédhearcachta agus chabhródh siad na lúba ar lár a chur ina gceart. Fágann na lúba ar lár sin gur féidir dul thart ar chuspóirí an Rialacháin nó míúsáid a bhaint as forálacha an Rialacháin.

               D’aithin na páirtithe agus na fondúireachtaí polaitiúla Eorpacha, seirbhísí na Parlaiminte agus an tÚdarás go bhfuil easpaí eile a d’fhéadfadh a bheith sa Rialachán ach meastar nach bhfuil na heaspaí eile sin chomh práinneach céanna.

                  Roinn na páirtithe leasmhara a dtuairimí bunaithe ar an taithí agus an saineolas atá acu i dtaobh na rialacha atá ann lena rialaítear na páirtithe agus na fondúireachtaí polaitiúla faoi Rialachán (CE) Uimh. 1141/2014 agus faoin Rialachán Airgeadais.

               •Measúnú tionchair

               Trí roinnt de na lúba ar lár atá i Rialachán Uimh. 1141/2014 a chur ina gceart tá súil leis go gcuirfidh an togra feabhas ar cé chomh héifeachtach agus a éiríonn leis an Rialachán sin a chuspóirí a bhaint amach. Tá sé bunaithe ar an ionchur leathan a fuarthas ó pháirtithe leasmhara éagsúla, mar atá luaite thuas, agus ar anailís ar roinnt réiteach spriocdhírithe.

               Níl measúnú tionchair sonrach ag gabháil leis an togra seo mar nach bhfuil súil leis go mbeidh tionchar eacnamaíoch, sóisialta agus comhshaoil níos forleithne aige ná mar atá anois.

               •Cearta bunúsacha

                  Foráiltear in Airteagal 2 den Chonradh ar an Aontas Eorpach (CAE) go bhfuil “an tAontas fothaithe ar luachanna an mheasa ar dhínit an duine, ar an tsaoirse, ar an daonlathas, ar an gcomhionannas, ar an smacht reachta agus an mheasa ar chearta an duine, lena náirítear na cearta atá ag daoine ar de ghrúpaí mionlaigh iad. Is comhluachanna ag Ballstáit na luachanna sin i sochaí arb iad is sainairíonna inti an tiolrachas, an neamhidirdhealú, an chaoinfhulaingt, an ceartas, an dlúthpháirtíocht agus an comhionannas idir mná agus fir.”

                  Foráiltear in Airteagal 10(1) agus (2) CAE go mbeidh “oibriú an Aontais fothaithe ar an daonlathas ionadaíoch” agus go nionadaítear “do na saoránaigh go díreach ar leibhéal an Aontais i bParlaimint na hEorpa.” I bhfomhír 4 den fhoráil chéanna deirtear go: “rannchuidíonn páirtithe polaitiúla ar leibhéal Eorpach le feasacht pholaitiúil Eorpach a fhoirmiú agus le toil shaoránaigh an Aontais a chur in iúl.” In Airteagal 11 agus Airteagal 12 de Chairt um Chearta Bunúsacha an Aontais Eorpaigh cumhdaítear an ceart chun tuairimí a nochtadh agus an ceart chun saoirse comhlachais. Deirtear, go háirithe, in Airteagal 12 de Chairt um Chearta Bunúsacha an Aontais Eorpaigh go bhfuil “ag gach duine an ceart chun saoirse comhthionóil shíochánta agus chun saoirse comhlachais ar gach leibhéal, go háirithe in ábhair pholaitiúla, ceardchumainn agus sibhialta, rud a thugann le tuiscint go bhfuil ag gach duine an ceart chun ceardchumainn a chur ar bun agus an ceart chun bheith mar bhall de cheardchumainn. Rannchuidíonn na páirtithe polaitiúla ar leibhéal Aontais chun toil pholaitiúil shaoránaigh an Aontais a chur in iúl.”

                  Na leasuithe atá ina nábhar ag an togra seo, saothraíonn siad cuspóirí na bhforálacha seo, agus tá siad ag teacht, dá bhrí sin, leis na cearta bunúsacha a ráthaítear le hAirteagal 12 den Chairt agus tugann siad éifeacht do na cearta sin.

               4.IMPLEACHTAÍ BUISÉADACHA

               An cistiú a thugtar do pháirtithe polaitiúla Eorpacha agus d'fhondúireachtaí polaitiúla Eorpacha, tiocfaidh sé ó bhuiséad Pharlaimint na hEorpa i gcónaí. Níl sé beartaithe aon athrú a dhéanamh, de bhun an togra seo, ar na suimeanna a leithdháilfear. Níl aon impleachtaí suntasacha ag an togra seo do bhuiséad an Aontais.

               5.EILIMINTÍ EILE

               •Socruithe meastóireachta agus tuairiscithe

               Is é atá i gceist leis an togra seo athchóiriú teoranta ach spriocdhírithe a dhéanamh ar an Rialachán atá ann. Tá foráil sa Rialachán féin maidir le hathchóiriú níos cuimsithí. Tá sé beartaithe an tamchlár don athbhreithniú sin a athrú le go mbeidh an tathbhreithniú sin bunaithe ar fhianaise shubstainteach ar chur i bhfeidhm praiticiúil an Rialacháin féin agus na leasuithe atá molta a dhéanamh air sa togra seo.

               •Míniúchán mionsonraithe ar fhorálacha sonracha an togra

               Chun foráil bhreise a dhéanamh maidir le fíorghné Eorpach a chruthú i gcás páirtithe polaitiúla Eorpacha agus chun cur leis an trédhearcacht fad agus a náirithítear go gcaitear an cistiú Eorpach go stuama, is é atá beartaithe ag an gCoimisiún sa togra seo líon beag leasuithe spriocdhírithe a dhéanamh ar Rialachán (CE) Uimh. 1141/2014 chun dul i ngleic leis an gceist cé atá in ann tacú le clárú páirtí pholaitiúil, chun go leithdháilfear an cistiú ar shlí atá níos comhréirí leis an ionadaíocht atá ag páirtithe polaitiúla Eorpacha i bParlaimint na hEorpa agus chun dul i ngleic le deacrachtaí a bhíonn ag páirtithe agus fondúireachtaí polaitiúla Eorpacha maidir leis an tairseach cómhaoinithe a bhaint amach. Maidir leis na hathruithe sin, cuirfidh siad na lúba ar lár atá ann sna rialacha faoi láthair ina gceart. Fágann na lúba ar lár sin go bhfuil an claonadh ann na rialacha mar atá siad a shárú.

               Chun dul i ngleic leis an bhfadhb gur féidir le FPEanna as an bpáirtí náisiúnta céanna a bheith ina mbaill de pháirtithe Eorpacha éagsúla, rinneadh roinnt roghanna éagsúla a mheas: (i) cosc a chur ar FPEanna ón bpáirtí náisiúnta céanna tacú le páirtithe Eorpacha éagsúla; (ii) cosc a chur ar pharlaiminteoirí réigiúnacha tacú leis an gclárú agus (iii) gan cead a thabhairt ach do pháirtithe náisiúnta tacú le páirtithe Eorpacha. Measadh gurbh í an rogha dheireanach an rogha ab éifeachtaí mar go mbaintear amach an cuspóir céanna agus a bhaintear amach le rogha (i) ach ar shlí níos oibiachtúla agus níos cothroime, agus níos éasca a chur i bhfeidhm.

               Tá sé molta ag an gCoimisiún, dá bhrí sin, Airteagal 3(1)b a leasú le nach bhféadfaidh ach páirtithe tacú le cruthú páirtí pholaitiúil Eorpaigh, agus nach bhféadfaidh parlaiminteoirí aonair sin a dhéanamh a thuilleadh. D’fhágfadh sin go mbeadh sé níos deacra ag eintitis nach bhfuil a ndóthain ionadaíochta acu i mBallstáit páirtithe a chruthú ar an leibhéal Eorpach agus cistiú Eorpach a fháil nuair a éiríonn leo FPE amháin a bheith acu i bParlaimint na hEorpa.

               Ní chuireann an tathrú sin bac ar pháirtithe Eorpacha glacadh le ballraíocht parlaiminteoirí aonair, ach amháin nach bhféadfaí a leithéid sin de bhallraíocht a úsáid a thuilleadh mar chritéar incháilitheachta don chlárú. Ní mholtar aon athrú, dá bhrí sin, ar an sainmhíniú a thugtar ar pháirtí polaitiúil ná ar chomhghuaillíocht.

               Maidir leis na deacrachtaí a bhíonn ag páirtithe agus fondúireachtaí polaitiúla Eorpacha an tairseach cómhaoinithe 15% atá ann a bhaint amach, ba cheart an tairseach sin a ísliú, rud a d'fhágfadh go bhféadfaí níos mó den chistiú poiblí a chuirtear i leataobh do pháirtithe agus d’fhondúireachtaí Eorpacha a dhíriú orthu go cuí, e.g. le linn feachtais toghchánaíochta. Laghdófaí freisin na dreasachtaí atá ann dul i muinín cleachtais amhrasacha.  Tar éis roinnt de na roghanna a mheas, chinn an Coimisiún é a mholadh an ceanglas cómhaoinithe a fhoráiltear in Airteagal 17(4) a ísliú go dtí 10% i gcás páirtithe polaitiúla Eorpacha agus 5% i gcás fondúireachtaí polaitiúla Eorpacha.

               Tá trédhearcacht i dtoghcháin na hEorpa ina ceist thábhachtach don Choimisiún i gcónaí. Is féidir cur leis an trédhearcacht sin trí nasc níos soiléire a chruthú idir páirtithe polaitiúla náisiúnta agus Eorpacha. Tá tábhacht faoi leith ag baint leis sin sa chaoi is go bhfuil sé mar aidhm leis an togra seo nach mbeadh cead ach ag páirtithe amháin tacú le páirtithe polaitiúla Eorpacha. Ba cheart faisnéis shoiléir ábhartha a bheith ar fáil do na saoránaigh roimh ré, faisnéis faoi cleamhnachtaí na bpáirtithe san áireamh, le go dtuigfidh na saoránaigh an tionchar a bheidh ag a gcuid vótaí ar na páirtithe polaitiúla Eorpacha. Tá sé molta freisin coinníoll breise a chur ar pháirtithe le go bhféadfaidh páirtí polaitiúil Eorpach cistiú a fháil, trí airteagal nua, Airteagal 18.3a, a chur isteach sa Rialachán. Cheanglófaí ar an bpáirtí tuairisc a thabhairt ar fhoilsiú a chláir pholaitiúil agus a lógó ar shuíomhanna gréasáin a bhallpháirtithe, mar aon le faisnéis faoin ionadaíocht idir fir agus mná i measc na niarrthóirí sna toghcháin is deireanaí do Pharlaimint na hEorpa agus i measc a chuid comhaltaí i bParlaimint na hEorpa.

               Tá sé molta an chomhréireacht a fheabhsú maidir leis an gcistiú a thugtar trí nasc níos soiléire a chruthú idir an cistiú sin agus an ionadaíocht atá ag na páirtithe sa Pharlaimint tríd an eochair dháilte cistiúcháin a fhoráiltear in Airteagal 19(1) a leasú. Tá sé molta sa togra an tsuim sheasta a ísliú go 5%, rud a mhéadódh an sciar den chistiú a dháiltear i gcoibhneas le líon na gcomhaltaí tofa sa Pharlaimint. Ar na cúiseanna thuas, diúltaíodh don rogha an tairseach a ardú maidir le líon na nionadaithe a theastódh le bheith incháilithe chun cistiú a fháil.

               I gcás nach bhfuil páirtí polaitiúil Eorpach nó fondúireacht pholaitiúil Eorpach ag comhlíonadh ceann de na critéir clárúcháin a thuilleadh, lena náirítear go háirithe na critéir a bhaineann le hionadaíocht agus rannpháirtíocht sna toghcháin Eorpacha, nó má bunaíodh an clárú ar fhaisnéis mhícheart/mhíthreorach, ba cheart an chumhacht a thabhairt don Údarás iad a dhíchlárú. Tá sé tugtha le fios i gcásdlí na Cúirte Breithiúnais go bhfuil an deis ann gníomh riaracháin fabhrach a tharraingt siar go cúlghabhálach laistigh de thréimhse réasúnta agus urramú a dhéanamh ar an bprionsabal go bhféadfadh tairbhí an bhirt muinín dlisteanach a bheith aige as an mbeart má tugadh le tuiscint dó gur féidir leis brath ar dhlíthiúlacht an bhirt sin. Tugtar soiléiriú ar an méid sin sna hathruithe ar Airteagal 27 le go bhféadfaidh an tÚdarás na rialacha a chur i bhfeidhm ar shlí níos éifeachtaí.

               Chun leasanna airgeadais agus cáil an Aontais a chosaint, is gá go mbeadh sé ar chumas oifigeach údarúcháin Pharlaimint na hEorpa suimeanna arna níoc go míchuí a aisghabháil ó dhaoine a raibh gníomhaíochtaí mídhleathacha ar bun acu lena leas féin, nó le leas eintiteas nó daoine eile, agus a rinne dochar do leasanna airgeadais an Aontais Eorpaigh. Dá bhrí sin, tugann an Coimisiún isteach athruithe ar Airteagal 30.

               Ar deireadh, i gcomhar le bearta idirthréimhseacha, tá sé á mholadh ag an gCoimisiún gur cheart an clásal athbhreithnithe sa Rialachán atá ann faoi láthair a leasú le go mbeifear in ann an tuarascáil ar an measúnú a fhoilsiú sa chéad leath de 2022 agus, ar an gcaoi sin, na leasuithe a mholtar sa Rialachán seo a mheas.

               2017/0219 (COD)

               Togra le haghaidh

               RIALACHÁN Ó PHARLAIMINT NA hEORPA AGUS ÓN gCOMHAIRLE

               lena leasaítear Rialachán (AE, Euratom) Uimh. 1141/2014 ó Pharlaimint na hEorpa agus ón gComhairle an 22 Deireadh Fómhair 2014 maidir le reacht agus cistiú páirtithe polaitiúla Eorpacha agus fondúireachtaí polaitiúla Eorpacha

               TÁ PARLAIMINT NA hEORPA AGUS COMHAIRLE AN AONTAIS EORPAIGH,

               Ag féachaint don Chonradh ar Fheidhmiú an Aontais Eorpaigh, agus go háirithe Airteagal 224 de,

               Ag féachaint don Chonradh ag bunú an Chomhphobail Eorpaigh do Fhuinneamh Adamhach, agus go háirithe Airteagal 106a de,

               Ag féachaint don togra ón gCoimisiún Eorpach,

               Tar éis dóibh an dréachtghníomh reachtach a chur chuig na parlaimintí náisiúnta,

               Ag féachaint don tuairim ó Choiste Eacnamaíoch agus Sóisialta na hEorpa
                  13
               ,

               Ag féachaint don tuairim ó Choiste na Réigiún
                  14
               ,

               Ag féachaint don tuairim ón gCúirt Iniúchóirí
                  15
               ,

               Ag gníomhú dóibh i gcomhréir leis an ngnáthnós imeachta reachtach,

               De bharr an méid seo a leanas:

               (1)Le Rialachán (AE, Euratom) Uimh. 1141/2014 bunaítear stádas dlíthiúil Eorpach sonrach ar féidir le páirtithe polaitiúla Eorpacha agus fondúireachtaí polaitiúla Eorpacha tairbhe a bhaint as agus déantar foráil maidir lena gcistiú ó bhuiséad ginearálta an Aontais Eorpaigh.

               (2)Aithníodh go bhfuil gá ann Rialachán (AE, Euratom) Uimh. 1141/2014 a leasú d’fhonn an cuspóir a shásamh níos fearr maidir le páirtithe polaitiúla Eorpacha agus a bhfondúireachtaí polaitiúla Eorpacha cleamhnaithe a spreagadh ina ndícheall chun nasc láidir a sholáthar idir an tsochaí shibhialta Eorpach agus institiúidí an Aontais, go háirithe Parlaimint na hEorpa, agus cuidiú leo sa dícheall sin.

               (3)Is gá fíorghné thrasnáisiúnta páirtithe agus fondúireachtaí polaitiúla Eorpacha a áirithiú ar dhóigh níos fearr maidir leis an bhfáil atá acu ar an stádas dlíthiúil Eorpach sonrach trí chlárú. Thairis sin, d’fhonn an nasc a láidriú idir an pholaitíocht ar an leibhéal náisiúnta agus ar leibhéal an Aontais agus lena sheachaint go gcruthóidh an páirtí náisiúnta céanna níos mó ná páirtí polaitiúil Eorpach amháin a bhfuil claonadh polaitiúil cosúil nó an claonadh polaitiúil céanna iontu, ba cheart a chosc go gcuirtear comhaltaí den pháirtí polaitiúil náisiúnta céanna san áireamh i gcomhaontais pholaitiúla dhifriúla, maidir leis na ceanglais íosta ionadaíochta atá le comhlíonadh ag na comhaontais sin le bheith cláraithe mar pháirtí Eorpach. Dá bhrí sin, níor cheart ach páirtithe polaitiúla a chur san áireamh chun críche na gceanglas íosta ionadaíochta sin agus níor cheart comhaltaí aonair a chur san áireamh a thuilleadh.

               (4)Ba cheart é a chur ar chumas páirtithe agus fondúireachtaí polaitiúla Eorpacha go bhféadfaidh siad méid níos mó de na leithreasaí atá luaite le cistiú na bpáirtithe agus na bhfondúireachtaí sin i mbuiséad ginearálta an Aontais Eorpaigh a iompar. Dá bhrí sin, ba cheart an sciar is mó de na ranníocaíochtaí airgeadais nó na deontais ó bhuiséad ginearálta an Aontais Eorpaigh a mhéadú sa chaiteachas inaisíoctha bliantúil arna léiriú i mbuiséad páirtí pholaitiúil Eorpaigh agus sna costais incháilitheacha arna dtabhú ag fondúireacht pholaitiúil Eorpach.

               (5)Ar chúiseanna trédhearcachta, agus chun grinnscrúdú agus cuntasacht dhaonlathach na bpáirtithe polaitiúla Eorpacha agus an nasc idir an tsochaí shibhialta Eorpach agus institiúidí an Aontais, go háirithe Parlaimint na hEorpa, a neartú, ba cheart an rochtain ar chistiú ó bhuiséad ginearálta an Aontais Eorpaigh a bheith faoi choinníoll go bhfuil foilsithe ag na ballpháirtithe clár agus lógó an pháirtí pholaitiúil Eorpaigh lena mbaineann agus faisnéis faoin ionadaíocht idir fir agus mná i measc na niarrthóirí sna toghcháin is deireanaí do Pharlaimint na hEorpa agus i measc chomhaltaí Pharlaimint na hEorpa.

               (6)Le go ndéanfar acmhainní a leithdháileadh ar dhóigh níos comhréirí ó bhuiséad ginearálta an Aontais Eorpaigh, leithdháileadh a léireoidh fíorthacaíocht thoghchánach páirtí pholaitiúil Eorpaigh, ba cheart nasc níos dlúithe a chruthú idir cistiú páirtithe polaitiúla Eorpacha agus, ag teacht as sin, cistiú a bhfondúireachtaí polaitiúla cleamhnaithe faoi seach agus leibhéal soléirithe de thacaíocht thoghchánach. Ba cheart, dá bhrí sin, na rialacha maidir le dáileadh cistiúcháin a oiriúnú chun an sciar de chomhaltaí tofa i bParlaimint na hEorpa atá ag gach páirtí polaitiúil Eorpach a chur san áireamh níos fearr.

               (7)Más rud é, i ngeall ar athrú tosca, nach gcomhlíonann páirtí polaitiúil nó fondúireacht pholaitiúil Eorpach ceann de na coinníollacha le haghaidh clárú a thuilleadh, ba cheart é nó í a bhaint den Chlár.

               (8)Ar mhaithe le deimhneacht dhlíthiúil agus le trédhearcacht ba cheart é a fhoráil go sainráite gur féidir páirtí polaitiúil nó fondúireacht pholaitiúil Eorpach a bhaint den Chlár, laistigh de thréimhse réasúnta, i gcás inar thug an páirtí nó an fhondúireacht fianaise bhréagach nó neamhiomlán ar dá bonn a rinneadh cinneadh an páirtí nó an fhondúireacht sin a chlárú.

               (9)Ba cheart an chosaint a thugtar do leasanna airgeadais an Aontais a neartú trína fhoráil go ndéanfaí, i gcás sáraithe, aisghabháil éifeachtach an chistiúcháin ó bhuiséad ginearálta an Aontais Eorpaigh a áirithiú trí shuimeanna arna níoc go míchuí a aisghabháil ó dhaoine nádúrtha atá freagrach as an sárú i dtrácht.

               (10)Chun impleachtaí Rialachán (AE, Euratom) Uimh. 1141/2014 arna leasú leis an Rialachán seo a mheas ar bhonn fianaise shubstainteach ar chur i bhfeidhm praiticiúil an Rialacháin sin, ba cheart dáta an athbhreithnithe chuimsithigh atá beartaithe a chur siar.

               (11)A fhad a bhaineann leis na ceanglais nua maidir le clár agus lógó páirtithe polaitiúla Eorpacha, agus faisnéis i dtaobh na hionadaíochta idir fir agus mná, a phoibliú, ba cheart na ceanglais sin a bheith infheidhme cheana féin maidir leis an méid is mó is féidir de na hiarratais ar chistiú do 2019, an bhliain ina mbeidh toghcháin do Pharlaimint na hEorpa ar siúl. Ba cheart, dá bhrí sin, foráil a dhéanamh maidir le socruithe idirthréimhseacha.

               (12)Ba cheart, dá bhrí sin, Rialachán (AE, Euratom) Uimh. 1141/2014 a leasú dá réir,

               TAR ÉIS AN RIALACHÁN SEO A GHLACADH:

               Airteagal 1

               Déantar leasú mar seo a leanas ar Rialachán (AE, Euratom) Uimh. 1141/2014 ó Pharlaimint na hEorpa agus ón gComhairle an 22 Deireadh Fómhair 2014 maidir le reacht agus cistiú páirtithe polaitiúla Eorpacha agus fondúireachtaí polaitiúla Eorpacha:

               (1) Cuirtear an méid seo a leanas in ionad na chéad fhomhíre d’Airteagal 3(1)(b):

               "ní mór dá bhallpháirtithe a bheith ionadaithe, in aon cheathrú de na Ballstáit ar a laghad, ag comhaltaí de chuid Pharlaimint na hEorpa, parlaimintí náisiúnta, parlaimintí réigiúnacha nó tionól réigiúnach, nó"

               (2) Cuirtear an méid seo a leanas in ionad Airteagal 17(4):

               "4. Ní bheidh ranníocaíochtaí airgeadais ná deontais ó bhuiséad ginearálta an Aontais Eorpaigh thar 90% den chaiteachas inaisíoctha bliantúil arna léiriú i mbuiséad páirtí pholaitiúil Eorpaigh agus 95 % de na costais incháilitheacha arna dtabhú ag fondúireacht pholaitiúil Eorpach. Féadfaidh páirtithe polaitiúla Eorpacha aon chuid de ranníocaíocht an Aontais a dámhadh ach nár úsáideadh a úsáid chun caiteachas inaisíoctha laistigh den bhliain airgeadais tar éis a dhámhachtana a chlúdach. Déanfar suimeanna nár úsáideadh tar éis na bliana airgeadais sin a aisghabháil i gcomhréir leis an Rialachán Airgeadais."

               (3) In Article 18

               , cuirtear isteach mír 3a seo a leanas:

               "3a. Déanfaidh páirtí polaitiúil Eorpach a áireamh ina iarratas fianaise lena léirítear go ndearna a bhallpháirtithe clár polaitiúil agus lógó an pháirtí pholaitiúil Eorpaigh sin agus, i gcás gach ceann de bhallpháirtithe an pháirtí pholaitiúil Eorpaigh, faisnéis faoi ionadaíocht chothrom idir fir agus mná i measc na niarrthóirí sna toghcháin is deireanaí do Pharlaimint na hEorpa agus i measc chomhaltaí Pharlaimint na hEorpa, a fhoilsiú ar bhonn leanúnach ar a shuíomhanna gréasáin, feadh thréimhse 12 mhí roimh an lá a rinneadh an tiarratas."

               (4) Cuirtear an méid seo a leanas in ionad Airteagal 19(1):

               "1. Déanfar na leithreasaí faoi seach atá ar fáil do na páirtithe polaitiúla Eorpacha sin agus do na fondúireachtaí polaitiúla Eorpacha sin ar ar dámhadh ranníocaíochtaí nó deontais i gcomhréir le hAirteagal 18 a dháileadh go bliantúil ar bhonn na heochrach dáilte seo a leanas:

               — dáilfear 5% ina scaireanna comhionanna i measc na bpáirtithe polaitiúla Eorpacha is tairbhithe,

               — dáilfear 95% i gcomhréir lena sciar de chomhaltaí tofa Pharlaimint na hEorpa i measc na bpáirtithe polaitiúla Eorpacha is tairbhithe.

               Úsáidfear an eochair dháilte chéanna chun cistiú a dhámhachtain ar fhondúireachtaí polaitiúla Eorpacha, ar bhonn a gcleamhnachta le páirtí polaitiúil Eorpach."

               (5) Leasaítear Airteagal 27 mar a leanas:

               (a) Cuirtear an méid seo a leanas in ionad mhír 1 (b):

               "(b) nuair a shuitear, i gcomhréir leis na nósanna imeachta a leagtar amach in Airteagal 10(2) go (5), nach gcomhlíonann sé a thuilleadh ceann amháin nó níos mó de na coinníollacha a leagtar amach in Airteagal 3(1) agus in Airteagal 3(2); nó"

               (b) Cuirtear an fhomhír (ba) seo a leanas le mír 1:

               "(ba) i gcás nár chomhlíon an páirtí nó an fhondúireacht i dtrácht ceann nó níos mó de na coinníollacha a leagtar amach in Airteagal 3(1) nó Airteagal 3(2) tráth a chláraithe nó a cláraithe agus gurb é an páirtí nó gurb í an fhondúireacht is cúis leis an gcinneadh é nó í a chlárú trí bhíthin faisnéis bhréagach nó neamhiomlán a bhaineann leis na coinníollacha sin a thabhairt, déanfar, laistigh de thréimhse réasúnta ón uair a d’fhéadfadh an tÚdarás é a shuí nár chomhlíon an páirtí nó an fhondúireacht i dtrácht an coinníoll nó na coinníollacha lena mbaineann, cinneadh a ghlacadh an páirtí nó an fhondúireacht a bhaint den Chlár;"

               (c) Cuirtear an mhír 5a seo a leanas isteach:

               "5a. I gcás ina bhforchuirfidh an tÚdarás smachtbhanna airgeadais sna cásanna dá dtagraítear i mír 2(a)(v) nó (vi), féadfaidh sé a shuí, chun críche aisghabhála de bhun Airteagal 30(2), go mbeidh freagracht as an sárú sna cásanna seo a leanas freisin ar dhuine nádúrtha atá ina bhall de chomhlacht riaracháin, bainistíochta nó maoirseachta de chuid an pháirtí pholaitiúil Eorpaigh nó na fondúireachta polaitiúla Eorpaí, nó a bhfuil cumhachtaí ionadaíochta, cinnteoireachta nó rialaithe aige maidir leis an bpáirtí polaitiúil Eorpach nó an fhondúireacht pholaitiúil Eorpach:

               a.
                     Más rud é, sa chás dá dtagraítear i mír 2(a)(v), gur suíodh, sa bhreithiúnas dá dtagraítear san fhoráil sin, go bhfuil an duine nádúrtha freagrach freisin as na gníomhaíochtaí neamhdhleathacha i dtrácht;

               b.
                     Más rud é, sa chás dá dtagraítear i mír 2(a)(vi), go bhfuil an duine nádúrtha freagrach freisin as an iompar nó na míchruinnis i dtrácht."

               (6) Cuirtear an abairt seo a leanas le hAirteagal 30(2):

               "Déanfaidh Oifigeach Údarúcháin Pharlaimint na hEorpa suimeanna arna níoc go míchuí faoi chomhaontú nó faoi chinneadh um ranníocaíocht nó um dheontas a aisghabháil freisin ó dhuine nádúrtha a ndearnadh cinneadh de bhun Airteagal 27(5a) ina leith."

                (7) Cuirtear an méid seo a leanas in ionad Airteagal 38:

               "Airteagal 38

               Meastóireacht

               Tar éis do Pharlaimint na hEorpa dul i gcomhairle leis an Údarás, déanfaidh sí, cúig bliana tar éis don Rialachán seo teacht i bhfeidhm, tuarascáil a fhoilsiú maidir le cur i bhfeidhm an Rialacháin seo agus leis na gníomhaíochtaí arna gcistiú. Léireofar sa tuarascáil, i gcás inarb iomchuí, leasuithe féideartha atá le déanamh ar na córais reachta agus cistiúcháin.

               Tráth nach déanaí ná sé mhí ó fhoilsiú na tuarascála ag Parlaimint na hEorpa, déanfaidh an Coimisiún tuarascáil a thíolacadh maidir le cur i bhfeidhm an Rialacháin seo a mbeidh ag gabháil leis, más iomchuí, togra reachtach chun an Rialachán seo a leasú."

               (8) Cuirtear isteach Airteagal 40a mar a leanas:

               "Airteagal 40a

               Foráil idirthréimhseach

               De mhaolú ar Airteagal 18(3a) agus maidir leis na hiarratais ar chistiú do bhliain airgeadais 2019, sula ndéanfar cinneadh i leith iarratas ar chistiú, déanfaidh Oifigeach Údarúcháin Pharlaimint na hEorpa fianaise a iarraidh ar pháirtí polaitiúil Eorpach lena léireofar go ndearna a bhallpháirtithe clár polaitiúil agus lógó an pháirtí pholaitiúil Eorpaigh sin agus, i gcás gach ceann de bhallpháirtithe an pháirtí pholaitiúil Eorpaigh, faisnéis faoin ionadaíocht idir fir agus mná i measc na niarrthóirí sna toghcháin is deireanaí do Pharlaimint na hEorpa agus i measc chomhaltaí Pharlaimint na hEorpa, a fhoilsiú ar bhonn leanúnach ar a shuíomhanna gréasáin, feadh tréimhse dar tús mí amháin tar éis theacht i bhfeidhm Rialachán (AE, Euratom) Uimh. XX/2018."

               Airteagal 2

               Tiocfaidh an Rialachán seo i bhfeidhm an tríú lá tar éis lá a fhoilsithe in Iris Oifigiúil an Aontais Eorpaigh.

               Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.

               Arna dhéanamh sa Bhruiséil,

                  Thar ceann Pharlaimint na hEorpa
                        Thar ceann na Comhairle

                  An tUachtarán
                        An tUachtarán

                     (1)
                  Recommendation of 12.3.2013 on enhancing the democratic and efficient conduct of the elections to the European Parliament [Moladh an 12.3.2013 maidir leis an iompar daonlathach agus éifeachtúil a fheabhsú sna toghcháin do Pharlaimint na hEorpa] C(2013)1303 final
                  http://eur-lex.europa.eu/legal-content/GA/ALL/?uri=OJ:L:2013:079:TOC

                     (2)
                  IO L 317, 4.11.2017, lgh. 1-27.

                     (3)
                  Communication from the Commission to the European Parliament, the Council, the European Economic and Social Committee and the Committee of the Regions, Report on the 2014 European Parliament elections [Teachtaireacht ón gCoimisiún chuig Parlaimint na hEorpa, an Chomhairle, Coiste Eacnamaíoch agus Sóisialta na hEorpa agus Coiste na Réigiún, Tuarascáil maidir le toghcháin 2014 do Pharlaimint na hEorpa] COM/2015/0206 final
                  http://eur-lex.europa.eu/legal-content/GA/TXT/?uri=COM:2015:0206:FIN
                  .

                     (4)
                  Féach
                  http://www.europarl.europa.eu/sides/getDoc.do?pubRef=-//EP//TEXT+TA+P8-TA-2017-0274+0+DOC+XML+V0//EN

                     (5)
                  An Chomhghuaillíocht um Shíocháin agus um Shaoirse (APF), Comhghuaillíocht Ghluaiseachtaí Náisiúnta na hEorpa (EANM), Comhghuaillíocht na hEorpa um Shaoirse (EAF) agus Eorpaigh Aontaithe ar son an Daonlathais (EUD). Níl aon ionadaí i bParlaimint na hEorpa ag an bpáirtí polaitiúil Eorpach An Chomhghuaillíocht um na Beatha agus an Teaghlaigh (CVF) agus ní bheidh an páirtí sin i dteideal cistiú a fháil, dá bhrí sin, i ndiaidh 2017, an bhliain dheireanach a chuirfear na rialacha as Rialachán 2004 i bhfeidhm.

                     (6)
                  Bunaithe ar an gcistiú a thabharfar in 2017, de bhun rialacha Rialachán 2004, agus, dá bhrí sin, ní chuirtear san áireamh an ceanglas atá i Rialachán 2014 nach mór ionadaí amháin a bheith ag an bpáirtí i bParlaimint na hEorpa le cistí a fháil.

                     (7)
                  COM(2017)30 final

                     (8)
                  Beidh na dea-chleachtais sin dírithe freisin ar uirlisí ríomhdhaonlathais, socruithe cianvótála (e.g. ríomhvótáil) agus rochtain trasteorann ar fhaisnéis pholaitiúil, agus ar chaíonna le cur le líon na vótálaithe a thagann amach chun vóta a chaitheamh.

                     (9)

                  http://ec.europa.eu/justice/citizen/document/files/c_2013_1303_en.pdf
                  .

                     (10)
                  Cinneadh ón gComhairle Eorpach an 28 Meitheamh 2013 lena socraítear comhdhéanamh Pharlaimint na hEorpa http://eur-lex.europa.eu/legal-content/GA/TXT/?uri=uriserv:OJ.L_.2013.181.01.0057.01.GLE.

                     (11)

                  https://europa.eu/european-union/sites/europaeu/files/docs/body/consolidated_version_of_the_treaty_establishing_the_european_atomic_energy_community_ga.pdf

                     (12)
                  Tá an clár, liosta na gcainteoirí agus na conclúidí le fáil anseo:
                  http://www.europarl.europa.eu/sides/getDoc.do?pubRef=-//EP//NONSGML+COMPARL+AFCO-OJ-20170712-1+01+DOC+PDF+V0//EN

                     (13)
                  IO C , , lch.  .

                     (14)
                  IO C , , lch.  .

                     (15)
                  IO C , , lch.  .


				|

		52013PC0159

			Togra le haghaidh RIALACHÁIN Ó PHARLAIMINT NA hEORPA AGUS ÓN gCOMHAIRLE maidir le ráta coigeartaithe i leith na n-íocaíochtaí díreacha dá bhforáiltear i Rialachán (CE) Uimh. 73/2009 a shocrú i ndáil leis an mbliain féilire 2013 /* COM/2013/0159 final - 2013/0087 (COD) */

			   	MEABHRÁN MÍNIÚCHÁIN
1.           COMHTHÉACS AN TOGRA
Leagtar síos leis an gConradh ar Fheidhmiú an
Aontais Eorpaigh an riail bhunúsach maidir le rialú airgeadas an Aontais, is é
sin go gcaithfidh buiséad bliantúil an Aontais cloí leis an gCreat Airgeadais
Ilbhliantúil. D’fhonn a áirithiú go mbeidh na méideanna a bhaineann le maoiniú
an Chomhbheartais Talmhaíochta ag cloí leis na fo‑uasteorainneacha
bliantúla atá leagtha síos do chaiteachas a bhaineann leis an margadh agus
d’íocaíochtaí díreacha faoi cheannteideal 2 den Rialachán atá le glacadh ag an gComhairle
de bhun Airteagal 312(2) den Chonradh ar Fheidhmiú an Aontais Eorpaigh,
rinneadh foráil maidir le sásra smachta airgeadais le Rialachán (CE) Uimh. 73/2009
ón gComhairle lena mbunaítear comhrialacha do scéimeanna tacaíochta dírí
d'fheirmeoirí faoin gComhbheartas Talmhaíochta agus lena mbunaítear scéimeanna
tacaíochta áirithe d'fheirmeoirí[1].
De réir an tsásra sin, ba chóir an coigeartú ar leibhéal na n‑íocaíochtaí
díreacha a chinneadh aon uair a thaispeánann na réamh‑mheastacháin maidir
le maoiniú na n‑íocaíochtaí díreacha agus an chaiteachais a bhaineann
leis an margadh, go rachfar os cionn na fo‑uasteorann bliantúla a leagtar
síos faoi cheannteideal 2 den Chreat Airgeadais; ní mór na haistrithe caipitil
idir an Ciste Eorpach um Ráthaíocht Talmhaíochta (CERT) agus an Ciste Eorpach
Talmhaíochta um Fhorbairt Tuaithe (CETFT) a thabhairt san áireamh sna
réamh-mheastacháin sin.
Agus Dréachtbhuiséad 2014 á tharraingt suas,
ba léir ó na chéad mheastacháin bhuiséadacha ar íocaíochtaí díreacha agus ar chaiteachas
a bhaineann leis an margadh, gur dhócha go rachfaí thar an bhfo‑uasteorainn
a leagtar síos faoi cheannteideal 2 don bhliain 2014; tugadh na haistrithe
caipitil idir an CERT agus an CETFT san áireamh sna meastacháin sin. Dá dheasca
sin, ba chóir leibhéal na n‑íocaíochtaí díreacha a laghdú chun cloí leis
an uasteorainn.
Ar an mbonn sin, tá an Coimisiún ag tíolacadh
togra maidir leis an ráta coigeartaithe a shocrú d'íocaíochtaí díreacha na
bliana féilire 2013, togra atá le glacadh ag Parlaimint na hEorpa agus ag an gComhairle
faoin 30 Meitheamh 2013 i gcomhréir le hAirteagal 11(1) de Rialachán (CE) Uimh. 73/2009
ón gComhairle arna leasú le Rialachán (AE) Uimh. 671/2012 ó Pharlaimint na
hEorpa agus ón gComhairle[2].
Mura socraítear an ráta coigeartaithe sin faoin 30 Meitheamh 2013, áfach,
leagfaidh an Coimisiún síos an ráta sin de bhun Airteagal 18(4) de
Rialachán (CE) Uimh. 1290/2005 ón gComhairle maidir le maoiniú an Chomhbheartais
Talmhaíochta[3].

Le cois é a bheith ar chumas an Choimisiúin an
ráta coigeartaithe a leagtar síos leis an Rialachán seo a chinneadh, tugann Airteagal 18(5)
de Rialachán (CE) Uimh. 1290/2005 caoi don Choimisiún a mholadh go ndéanfaí
an ráta sin a ath‑oiriúnú i bhfianaise aon fhaisnéis nua a thiocfaidh ar
a aird.  Nuair a bheidh an Coimisiún ag ullmhú na Litreach Leasaithí maidir le
Dréachtbhuiséad 2014 i nDeireadh Fómhair 2013, déanfaidh an Coimisiún
athbhreithniú ar a réamh‑mheastacháin maidir le caiteachas a bhaineann
leis an margadh agus maidir le híocaíochtaí díreacha, agus molfaidh sé an ráta
coigeartaithe a ath‑oiriúnú más cuí sin.  Féadfaidh an Chomhairle an ráta
coigeartaithe a ghlacadh faoin 1 Nollaig 2013.
2.           TORTHAÍ AN CHOMHAIRLIÚCHÁIN
LEIS NA PÁIRTITHE LEASMHARA agus measúnuithe  tionchair
Cuireann an togra seo i bhfeidhm na rialacha a
ndéantar foráil maidir leo le hAirteagal 11 de Rialachán (CE) Uimh. 73/2009
ón gComhairle agus le hAirteagal 18 de Rialachán (CE) Uimh. 1290/2005
ón gComhairle. Ní raibh sé riachtanach dul i gcomhairle roimh ré leis na
páirtithe leasmhara ná measúnuithe tionchair a ullmhú.
3.           EILIMINTÍ DLÍ AN TOGRA
Leagtar síos leis an togra seo céatadán an
ráta coigeartaithe don smacht airgeadais don bhliain féilire 2013.
Ó tharla go bhféadann na Ballstáit íocaíochtaí
déanacha a dhéanamh le feirmeoirí, is é sin íocaíochtaí tar éis don tréimhse rialála
íocaíochta is infheidhme maidir le híocaíochtaí díreacha dul in éag, agus ó
tharla gurbh fhéidir go n‑athródh an ráta coigeartaithe don smacht
airgeadais ó bhliain féilire go chéile, níor cheart go ndéanfadh amú na n‑íocaíochtaí
aon difríocht, ar feadh a mbaineann leis an smacht airgeadais, do mhéideanna na
n‑íocaíochtaí díreacha a dheontar d’fheirmeoirí.  Dá bhrí sin, d’fhonn cóir
chomhionann ar fheirmeoirí a áirithiú, ba chóir an ráta coigeartaithe a chur i
bhfeidhm maidir le méideanna na n‑íocaíochtaí díreacha atá le deonú
d'fheirmeoirí i ndáil le hiarratais arna gcur isteach le linn na bliana féilire
2013, ionas go mbeidh méid na n‑íocaíochtaí neamhspleách ar an am a íocfar
leis na feirmeoirí iad.
Is cúis imní fós don Chomhbheartas
Talmhaíochta go bhfuil éagothromas idir thairbhithe beaga agus móra i ndáileadh
na n‑íocaíochtaí. Moltar leis an togra seo go gcuirfí an ráta
coigeartaithe don smacht airgeadais i bhfeidhm ar mhéideanna níos mó ná EUR 5 000
d'fhonn cuidiú le baint amach an chuspóra dáileadh na n‑íocaíochtaí a
bheith níos cothroime.  Tá sin ag teacht leis an méid a moladh, i dtaca leis an
smacht airgeadais, i gcomhthéacs an athchóirithe ar an gComhbheartas Talmhaíochta
a dhéantar le hAirteagal 8 den togra ón gCoimisiún le haghaidh Rialacháin
(AE) lena mbunaítear rialacha le haghaidh íocaíochtaí díreacha d'fheirmeoirí
faoi scéimeanna tacaíochta faoi chuimsiú an chomhbheartais talmhaíochta[4].
Sa Bhulgáir, sa Rómáin agus sa Chróit, faoi
réir a haontachais agus ó dháta an aontachais sin, tá íocaíochtaí díreacha á
gceimniú isteach le linn na bliana féilire 2013, agus dá bhrí sin, ní bhainfidh
an smacht airgeadais leo.
4.           IMPLEACHT BHUISÉADACH
Cuid d’ullmhúchán Dhréachtbhuiséad 2014 is ea
ríomh an ráta coigeartaithe don smacht airgeadais, agus ríomhtar an ráta sin
chun cloí leis an bhfo‑uasteorainn don bhliain airgeadais 2014 ar
chaiteachas a bhaineann leis an margadh agus ar íocaíochtaí díreacha, fo‑uasteorainn
a leagtar síos faoi cheannteideal 2, agus a thugann san áireamh na haistrithe
idir an CERT agus an CETFT a leagtar amach i gConclúidí na Comhairle Eorpaí (7–8
Feabhra 2013) maidir leis an gCreat Airgeadais Ilbhliantúil[5]. Is éard a leagtar síos sna
Conclúidí sin gur faoi cheannteideal 2 a chuimsítear an cúlchiste
géarchéimeanna, agus go mbunófar é trí laghduithe a dhéanamh ag tús gach bliana
ar na híocaíochtaí díreacha agus trí bhíthin an tsásra smachta airgeadais.
Na chéad mheastacháin a rinneadh ar na
leithreasuithe buiséid le haghaidh cabhracha díreacha agus caiteachais a
bhaineann leis an margadh, thaispeáin siad gur ghá, trí bhíthin an smachta
airgeadais, laghdú EUR 1471.4 milliún a dhéanamh ar mhéid iomlán na n‑íocaíochtaí
díreacha is féidir a dheonú d’fheirmeoirí i dtaca leis an mbliain féilire 2013 chun
cloí leis an bhfo‑uasteorainn don bhliain 2014 mar atá leagtha amach i
gConclúidí na Comhairle Eorpaí (7–8 Feabhra 2013) maidir leis an gCreat
Airgeadais Ilbhliantúil agus an fho‑uasteorainn sin arna laghdú faoi na
méideanna a chuirtear ar fáil don CETFT de bhun Airteagal 10(b) agus 136
de Rialachán (CE) Uimh. 73/2009 agus de bhun Airteagal 52 den togra
ón gCoimisiún le haghaidh Rialacháin (AE) lena mbunaítear rialacha le haghaidh
íocaíochtaí díreacha d'fheirmeoirí faoi scéimeanna tacaíochta faoi chuimsiú an
chomhbheartais talmhaíochta. Sa laghdú de thoradh smachta airgeadais, áirítear EUR 424.5
milliún atá ag teastáil chun an cúlchiste géarchéimeanna a bhunú.
Is é 4.981759% an céatadán a socraíodh le
haghaidh an ráta coigeartaithe don smacht airgeadais, agus tá an céatadán sin
riachtanach chun cloí leis an uasteorainn.  Ríomhadh é agus é á thabhairt san
áireamh nach gcuirfear i bhfeidhm é ach ar mhéideanna is mó ná EUR 5 000,
agus nach gcuirfear i bhfeidhm é sna Ballstáit uile.
Tríd an ráta coigeartaithe sin a chur i
bhfeidhm, laghdófar méideanna na n‑íocaíochtaí díreacha sna línte buiséid
sin a chumhdaíonn caiteachas a bhaineann le hiarratais ó fheirmeoirí i dtaca leis
an mbliain féilire 2013 (an bhliain airgeadais 2014).  EUR 1471.4 milliún,
is é sin an laghdú iomlán a bheidh mar thoradh ar chur chun feidhme an smachta
airgeadais.
5.           EILIMINTÍ ROGHNACHA
Mar bheart réamhchosanta ag an tráth seo, tá
an ráta coigeartaithe don smacht airgeadais a mholtar sa Rialachán seo bunaithe
ar Chonclúidí na Comhairle Eorpaí (7–8 Feabhra 2013) maidir leis an gCreat
Airgeadais Ilbhliantúil. Braithfidh an ráta don smacht airgeadais a ríomhfar ar
deireadh, áfach, ar an bhfo‑uasteorainn sheasta a leagfar síos faoi
cheannteideal 2 den Rialachán ón gComhairle lena leagtar síos an creat
airgeadais ilbhliantúil do na blianta 2014–2020 agus ar an gComhaontú
Idirinstitiúideach idir Parlaimint na hEorpa, an Chomhairle agus an Coimisiún
maidir le comhar i gcúrsaí buiséid agus maidir le bainistíocht fhónta
airgeadais.
2013/0087 (COD)
Togra le haghaidh
RIALACHÁIN Ó PHARLAIMINT NA hEORPA AGUS
ÓN gCOMHAIRLE
maidir le ráta coigeartaithe i leith na
n-íocaíochtaí díreacha dá bhforáiltear i Rialachán (CE) Uimh. 73/2009 a
shocrú i ndáil leis an mbliain féilire 2013
TÁ PARLAIMINT NA hEORPA AGUS COMHAIRLE AN AONTAIS
EORPAIGH
Ag féachaint don Chonradh ar Fheidhmiú an Aontais Eorpaigh,
agus go háirithe Airteagal 43(2) de,
Ag féachaint don togra ón gCoimisiún Eorpach,
Tar éis dóibh an dréachtghníomh reachtach a chur chuig na
Parlaimintí náisiúnta,
[Ag féachaint don tuairim ó Choiste Eacnamaíoch agus
Sóisialta na hEorpa[6],]
[Ag féachaint don tuairim ó Choiste na Réigiún[7],]
Ag gníomhú dóibh i gcomhréir leis an ngnáthnós
imeachta reachtach,
De bharr an méid seo a leanas:
(1)       In Airteagal 11(1)
de Rialachán (CE) Uimh. 73/2009 an 19 Eanáir 2009 lena mbunaítear
comhrialacha do scéimeanna tacaíochta dírí d'fheirmeoirí faoi chuimsiú an
chomhbheartais talmhaíochta agus lena mbunaítear scéimeanna áirithe tacaíochta
d'fheirmeoirí ([8])
leagtar síos go gcaithfidh, sa bhliain airgeadais 2014, na méideanna atá
ceaptha an caiteachas a bhaineann leis an margadh agus na híocaíochtaí díreacha
den Chomhbheartas Talmhaíochta (CBT) a mhaoiniú na huasteorainneacha a urramú
atá leagtha amach ar mhaithe le cur i bhfeidhm an Rialacháin arna nglacadh ag
an gComhairle de bhun Airteagal 312(2) den Chonradh ar Fheidhmiú. Leagtar
síos freisin le hAirteagal 11(1) den Rialachán (CE) Uimh. 73/2009 gur
gá coigeartú ar na híocaíochtaí díreacha (smacht airgeadais) a chinneadh i gcás
ina léiríonn na réamh-mheastacháin do mhaoiniú na n-íocaíochtaí díreacha agus
an chaiteachais a bhaineann leis an margadh, arna shuimiú leis na méideanna atá
ag eascairt ó Airteagal 10c agus Airteagal 136 den Rialachán seo a
chur i bhfeidhm ach roimh Airteagal 10a de i a chur bhfeidhm agus gan an EUR 300
000 000 de chorrlach a chur san áireamh, go sárófar an uasteorainn bhliantúil
sin. I gcomhréir le hAirteagal 11(2) de Rialachán (CE) Uimh. 73/2009,
is gá do Pharlaimint na hEorpa agus don Chomhairle an coigeartú sin a chinneadh
faoin 30 Meitheamh ar bhonn togra ón gCoimisiún arna thíolacadh faoin 31
Márta ar a dhéanaí den bhliain féilire lena mbaineann an coigeartú.
(2)       Léiríonn na
réamh-mheastacháin ar na híocaíochtaí díreacha agus ar an gcaiteachas a
bhaineann leis an margadh arna gcinneadh agus Dréachtbhuiséad 2014 á hullmhú
gur dócha go sárófar an uasteorainn bhliantúil don Chiste Eorpach um Ráthaíocht
Talmhaíochta (CERT) don bhliain airgeadais 2014 nuair a chuirtear san áireamh
an gá le cúlchiste géarchéimeanna a bhunú dá dtagraítear i gConclúidí  na
Comhairle Eorpaí (7–8 Feabhra 2013) maidir leis an gCreat Airgeadais
Ilbhliantúil. Ba cheart, dá bhrí sin, ráta coigeartaithe i leith na
n-íocaíochtaí díreacha atá liostaithe in Iarscríbhinn I atá ag gabháil
leis an Rialachán (CE) Uimh. 73/2009 a chinneadh.
(3)       Is é is gnáthaí, nuair
a chuireann feirmeoirí iarratas isteach ar chabhair i bhfoirm íocaíochtaí
díreacha i ndáil le bliain féilire amháin (N), go dtugtar an íocaíocht dóibh
laistigh de thréimhse sheasta íocaíochta a bhaineann le bliain airgeadais
(N+1). Mar sin féin, is féidir leis na Ballstáit, laistigh de theorainneacha
áirithe, íocaíochtaí déanacha a dhéanamh le feirmeoirí tar éis an tréimhse
íocaíochta sin, gan aon teorainn ama a bheith ann. Is féidir na híocaíochtaí
sin a bheith ag baint le bliain airgeadais ina dhiaidh sin. I gcás ina
gcuirtear smacht airgeadais i bhfeidhm maidir le bliain féilire ar leith, níor
cheart an ráta coigeartaithe a chur i bhfeidhm maidir le híocaíochtaí ar
cuireadh iarratais ar chabhair isteach ina leith le linn blianta féilire nach
iad an bhliain a bhfuil feidhm ag an smacht airgeadais léi. Dá bhrí sin,
d'fhonn cóir chomhionann idir feirmeoirí a áirithiú, is iomchuí foráil a
dhéanamh gur cheart an ráta coigeartaithe a chur i bhfeidhm maidir le
híocaíochtaí ar cuireadh iarratais ar chabhair isteach ina leith le linn na
bliana féilire a bhfuil feidhm ag an smacht airgeadais léi, beag beann ar an
uair a dhéantar an íocaíocht leis na feirmeoirí.
(4)       Is le linn an
athchóirithe ar an CBT in 2003 a tugadh an sásra smachta airgeadais agus an
modhnú isteach. Tá foráil sa dá ionstraim sin maidir le laghdú líneach a
dhéanamh ar mhéid na n-íocaíochtaí díreacha a dheonófar d'fheirmeoirí. Ag cur
san áireamh na himpleachtaí a bheadh ag dáileadh neamhchothrom na n-íocaíochtaí
díreacha idir tairbhithe beaga agus tairbhithe móra, cuireadh an modhnú i
bhfeidhm maidir le méideanna os cionn EUR 5 000 d'fhonn dáileadh níos
cothroime íocaíochtaí a bhaint amach. I ndáil leis an mbliain féilire 2013,
cuirfear an díolúine chéanna atá ann don mhodhnú ar fáil i leith choigeartú na
n-íocaíochtaí díreacha dá dtagraítear in Airteagal 10(a) de Rialachán (CE)
Uimh. 73/2009. Ba cheart an smacht airgeadais a chur i bhfeidhm ar
bhealach comhchosúil d'fhonn cuidiú le baint amach an chuspóra dáileadh na n
íocaíochtaí a bheith níos cothroime. Is iomchuí, dá bhrí sin, foráil a dhéanamh
gan an ráta coigeartaithe a chur i bhfeidhm ach maidir le méideanna os cionn EUR 5 000.
(5)       Leagtar síos le hAirteagal 11(3)
de Rialachán (CE) Uimh. 73/2009 nár cheart, agus sceideal na n-incrimintí
dá bhforáiltear in Airteagal 121 den Rialachán sin á chur i bhfeidhm
maidir le gach íocaíocht dhíreach arna deonú sna Ballstáit nua de réir bhrí Airteagal 2(g)
den Rialachán sin, nár cheart an smacht airgeadais a chur i bhfeidhm maidir
leis na Ballstáit nua go dtí tús na bliana féilire ina mbeidh leibhéal na
n-íocaíochtaí díreacha is infheidhme sna Ballstáit nua cothrom ar a laghad le
leibhéal na n-íocaíochtaí céanna is infheidhme ag an am sin sna Ballstáit eile.
Toisc go bhfuil na híocaíochtaí díreacha fós faoi réir chur i bhfeidhm sceideal
na n-incrimintí sa bhliain féilire 2013 sa Bhulgáir agus sa Rómáin, níor cheart
feidhm  a bheith ag an ráta coigeartaithe arna chinneadh leis an Rialachán seo
maidir le híocaíochtaí le feirmeoirí sna Ballstáit sin.
(6)       Tá oiriúnú déanta ar
Rialachán (CE) Uimh. 73/2009 ag Acht Aontachais na Cróite. Tá teacht i
bhfeidhm na leasuithe a thagann ón oiriúnú sin faoi réir theacht i bhfeidhm
Chonradh Aontachais na Cróite agus ní thiocfaidh siad i bhfeidhm go dtí an dáta
sin. Toisc go bhfuil an Chróit faoi réir sceideal na n-incrimintí dá
bhforáiltear in Airteagal 121 de Rialachán (CE) Uimh. 73/2009 sa
bhliain féilire 2013, níor cheart feidhm a bheith ag an ráta coigeartaithe arna
chinneadh leis an Rialachán seo maidir le feirmeoirí sa Chróit, faoi réir a
haontachais agus ó dháta a haontachais.
TAR ÉIS AN RIALACHÁN SEO A GHLACADH:
Airteagal 1
1.           Laghdófar de
4.981759 % méideanna na n-íocaíochtaí díreacha de réir bhrí Airteagal 2(d)
de Rialachán (CE) Uimh. 73/2009 atá os cionn EUR 5 000 agus a
dheonófar d'fheirmeoir as iarratas ar chabhair arna cur isteach i ndáil leis an
mbliain féilire 2013.
2.           Ní bheidh feidhm ag an
laghdú dá bhforáiltear i mír 1 maidir leis an mBulgáir, maidir leis an Rómáin
ná maidir leis an gCróit.
Airteagal 2
Tiocfaidh an Rialachán seo i bhfeidhm an seachtú lá tar
éis lá a fhoilsithe in Iris Oifigiúil an Aontais Eorpaigh.
Ní bheidh feidhm ag Airteagal 1(2) maidir leis an
gCróit ach faoi réir theacht i bhfeidhm Chonradh Aontachais na Cróite agus ní
thiocfaidh siad i bhfeidhm go dtí an dáta sin.
Beidh an Rialachán seo ina cheangal go huile agus
go hiomlán agus infheidhme go díreach i ngach Ballstát.
Arna dhéanamh sa Bhruiséil,
Thar ceann Pharlaimint na hEorpa              Thar
ceann na Comhairle
An tUachtarán                                               An
tUachtarán
 RÁITEAS AIRGEADAIS || FS/13/283098
 6.15.2013.1
   || DÁTA: 11.03.2013
 1. || CEANNTEIDEAL BUISÉID: Féach thíos an réamh-mheastachán buiséadach maidir le gach mír tar éis an choigeartaithe (modhnú roimhe seo) agus an smacht airgeadais a chur i bhfeidhm: 05 03 01 01 (An Scéim Íocaíochta Aonair) 05 03 01 02 (An Scéim Íocaíochta Aonair Limistéir) 05 03 01 03 (Íocaíocht ar leith do shiúcra) 05 03 01 04 (Íocaíocht ar leith do thorthaí agus glasraí) 05 03 01 05 (Tacaíocht shonrach Airt. 68 – íocaíocht dhíchúpláilte) 05 03 01 06 (Íocaíocht ar leith do bhogthorthaí ) 05 03 02 06 (Préimh do bha diúil) 05 03 02 07 (Préimh bhreise náisiúnta do bha diúil) 05 03 02 13 (Préimh do chaoirigh agus do ghabhair) 05 03 02 14 (Préimh fhorlíontach do chaoirigh agus do ghabhair) 05 03 02 28 (Cúnamh do sheiriceáin) 05 03 02 39 (Méid breise do tháirgeadh bhiatais siúcra agus cána siúcra) 05 03 02 40 (Cabhair limistéir don chadás) 05 03 02 44 (Tacaíocht shonrach, Airt. 68 – íocaíocht chúpláilte) 05 03 02 50 (POSEI – Cláir thacaíochta pobail) 05 03 02 52 (POSEI – Oileáin Aeigéacha) Líne don chúltaca géarchéimeanna   || LEITHREASUITHE:     30,107 m EUR   7,302 m EUR      274 m EUR        12  m EUR      473  m EUR        11  m EUR      882  m EUR        47  m EUR        21  m EUR          7  m EUR        0.5  m EUR        20  m EUR      230  m EUR      987  m EUR      406  m EUR        19  m EUR 424.5  m EUR
 2. || TEIDEAL:   Togra le haghaidh RIALACHÁIN Ó PHARLAIMINT NA hEORPA AGUS ÓN gCOMHAIRLE maidir le ráta coigeartaithe i leith na n-íocaíochtaí díreacha dá bhforáiltear i Rialachán (CE) Uimh. 73/2009 a shocrú i ndáil leis an mbliain féilire 2013
 3. || BUNÚS DLÍ:   Airteagal 43(2) den Chonradh ar Fheidhmiú an Aontais Eorpaigh
 4. || AIDHMEANNA: Leis an Rialachán seo socraítear an ráta coigeartaithe smachta airgeadais atá le cur i bhfeidhm ar mhéid na n-íocaíochtaí díreacha atá os cionn EUR 5 000 agus a dheonófar d'fheirmeoir as iarratas ar chabhair arna cur isteach i ndáil leis an mbliain féilire 2013.
 5. || IMPLEACHTAÍ AIRGEADAIS || TRÉIMHSE 12 MHÍ (EUR milliún) || BLIAIN AIRGEADAIS REATHA 2013 (EUR milliún) || AN CHÉAD BLIAIN AIRGEADAIS EILE 2014 (EUR milliún)
 5.0 || CAITEACHAS -               ARNA GHEARRADH AR BHUISÉAD AN AE (AISÍOCAÍOCHTAÍ/IDIRGHABHÁLACHA) -               ÚDARÁIS NÁISIÚNTA -               EILE || -1 471.4 + 424.5 || n.b. || -1 471.4 + 424.5
 5.1 || IONCAM -               ACMHAINNÍ DÍLSE AN AE (TOBHAIGH/DLEACHTANNA CUSTAIM) -               NÁISIÚNTA ||   ||   ||
   ||   || 2015 || 2016 || 2017 || 2018
 5.0.1 || CAITEACHAS MEASTA ||   ||   ||   ||
 5.1.1 || IONCAM MEASTA ||   ||   ||   ||
 5.2 || MODHANNA RÍOMHA: Féach na nótaí tráchta
 6.0 || AN FÉIDIR AN TIONSCADAL A MHAOINIÚ Ó LEITHREASUITHE A CUIREADH ISTEACH SA CHAIBIDIL ÁBHARTHA DEN BHUISÉAD REATHA? || n.b.
 6.1 || AN FÉIDIR AN TIONSCADAL A MHAOINIÚ TRÍ AISTRIÚ A DHÉANAMH IDIR CHAIBIDLÍ AN BHUISÉID REATHA? || n.b.
 6.2 || AN mBEIDH GÁ LE BUISÉAD FORLÍONTACH? || NÍL
 6.3 || AN GÁ LEITHREASUITHE A CHUR ISTEACH I mBUISÉID AMACH ANSEO? || NÍL
 BARÚLACHA:   Tá an ríomh an ráta coigeartaithe smachta airgeadais bunaithe ar Chonclúidí na Comhairle Eorpaí (7–8 Feabhra 2013) maidir leis an gCreat Airgeadais Ilbhliantúil. Beidh na himpleachtaí buiséadacha deiridh ag brath ar an bhfo-uasteorainn  faoi Cheannteideal 2 arna socrú leis an Rialachán ón gComhairle lena leagtar síos an creat airgeadais ilbhliantúil do na blianta 2014–2020 agus leis an gComhaontú Idirinstitiúideach idir Parlaimint na hEorpa, an Chomhairle agus an Coimisiún maidir le comhar i gcúrsaí buiséid agus maidir le bainistíocht fhónta airgeadais.   Léirigh na réamh-mheastacháin tosaigh do Dhréachtbhuiséad 2014 ar na leithreasuithe buiséid i gcomhair íocaíochtaí díreacha agus caiteachas a bhaineann leis an margadh gur ghá méid iomlán na n-íocaíochtaí díreacha is féidir a dheonú d'fheirmeoirí i ndáil leis an mbliain féilire 2013 a laghdú le EUR 1,471.4 milliún trí smacht airgeadais, d'fhonn uasteorainn CERT a urramú don bhliain airgeadais 2014 agus d'fhonn an cúltaca géarchéimeanna a bhunú (EUR 424.5 milliún). Is é 4.981759 % an ráta coigeartaithe smachta airgeadais is gá.   Rinneadh an ráta coigeartaithe a ríomh ag cur san áireamh sciar measta na n-íocaíochtaí díreacha atá le deonú d'fheirmeoirí agus atá faoi bhun EUR 5 000 i gcás gach scéime íocaíochta dírí atá faoi réir smachta airgeadais agus i gcás gach Ballstáit, seachas an Bhulgáir, an Rómáin agus an Chróit. Toisc go bhfuil íocaíochtaí díreacha don bhliain airgeadais 2013 faoi réir próisis chéimnithe isteach sa Bhulgáir, sa Rómáin agus sa Chróit, faoi réir a haontachais agus ó dháta a haontachais, ní bheidh feidhm ag an smacht airgeadais maidir leo siúd.   Seo a leanas méid measta an laghduithe de bharr smachta airgeadais in aghaidh na míre buiséid:   05 03 01 01 (An Scéim Íocaíochta Aonair)                                                                                || 1,172.3 m EUR
 05 03 01 02 (An Scéim Íocaíochta Aonair Limistéir)                                                                                || 160.5  m EUR
 05 03 01 03 (Íocaíocht ar leith do shiúcra)                                                       || 9.5  m EUR
 05 03 01 04 (Íocaíocht ar leith do thorthaí agus glasraí)                                                   || 0.35  m EUR
 05 03 01 05 (Tacaíocht shonrach Airt. 68–íocaíocht dhíchúpláilte)         || 19.9  m EUR
 05 03 01 06 (Íocaíocht ar leith do bhogthorthaí )                                                || 0.2  m EUR
 05 03 02 06 (Préimh do bha diúil)                                                         || 38.7  m EUR
 05 03 02 07 (Préimh bhreise náisiúnta do bha diúil)                          || 2.4  m EUR
 05 03 02 13 (Préimh do chaoirigh agus do ghabhair)                                                     || 0.3  m EUR
 05 03 02 14 (Préimh fhorlíontach do chaoirigh agus do ghabhair)                            || 0.2  m EUR
 05 03 02 28 (Cúnamh do sheiriceáin)                                                                || 0.0  m EUR
 05 03 02 39 (Méid breise do tháirgeadh bhiatais siúcra agus cána siúcra)                    || 1.1  m EUR
 05 03 02 40 (Cabhair limistéir don chadás)                                                               || 11.6  m EUR
 05 03 02 44 (Tacaíocht shonrach, Airt. 68 – íocaíocht chúpláilte)                       || 39.5  m EUR
 05 03 02 50 (POSEI – Cláir thacaíochta pobail)                       || 14.5  m EUR
 05 03 02 52 (POSEI – Oileáin Aeigéacha)                                                      || 0.3  m EUR
   ||
Rinneadh
  uasteorainn ghlan CERT don bhliain airgeadais 2014 a ríomh ar bhonn na
  bhfo-uasteorann a socraíodh do chaiteachas a bhaineann leis an margadh agus
  íocaíochtaí díreacha faoi Cheannteideal 2 i gcomhréir le Conclúidí na
  Comhairle Eorpaí (7–8 Feabhra 2013) don bhliain airgeadais 2014, tar éis
  méideanna na n-aistrithe airgeadais idir CERT agus EARD a bhaint de bhun Airteagal 10(b)
  agus Airteagal 136 de Rialachán (CE) Uimh. 73/2009 agus Airteagal 52
  den togra ón gCoimisiún le haghaidh Rialacháin (AE) lena mbunaítear rialacha
  maidir le híocaíochtaí díreacha le feirmeoirí faoi scéimeanna tacaíochta faoi
  chuimsiú chreat an chomhbheartais talmhaíochta.
Tá
  impleachtaí buiséadacha ag an Rialachán atá beartaithe sa mhéid agus gur
  laghdaíodh réamh-mheastacháin na leathreasuithe buiséid i gcomhair
  íocaíochtaí díreacha (roimh smacht airgeadais a chur san áireamh), gur
  laghdaíodh iad leis na méideanna thuasluaite tar éis an ráta coigeartaithe
  atá beartaithe sa Dréacht-Rialachán seo a chur i bhfeidhm. Mar thoradh air
  sin, áiritheoidh na leithreasuithe a iarradh do Chaibidil 05 03 (cabhracha
  díreacha) don Dréachtbhuiséad 2014, mar atá tugtha i bpointe 1 den
  ráiteas airgeadais seo maidir leis na míreanna buiséid atá faoi réir smachta
  airgeadais, áiritheoidh siad go gcomhlíonfar uasteorainn CERT don bhliain
  airgeadais 2014 agus go mbunófar an méid a theastaíonn don chúltaca
  géarchéimeanna.
[1]               IO L 30, 31.1.2009, lch. 16.
[2]               IO L 204, 31.7.2012, lch. 11.
[3]               IO L 277, 21.10.2005, lch. 1.
[4]               COM (2011) 625, 19.10.2011.
[5]               EUCO 37/13, 8 Feabhra 2013.
[6]               IO C , , lch .
[7]               IO C , , lch .
[8]               IO L 30, 31.1.2009, lch 16.


				|

		52013PC0417

			Togra le haghaidh RIALACHÁIN Ó PHARLAIMINT NA hEORPA AGUS ÓN gCOMHAIRLE lena leasaítear Rialacháin áirithe i réimse an iascaigh agus na sláinte ainmhithe mar gheall ar an athrú ar stádas Mayotte i leith an Aontais /* COM/2013/0417 final - 2013/0191 (COD) */

			   	MEABHRÁN MÍNIÚCHÁIN
1.           COMHTHÉACS AN TOGRA
Le Cinneadh 2012/419/AEi, rinne
an Chomhairle Eorpach stádas Mayotte i leith an Aontais a leasú le héifeacht ón
1 Eanáir 2014. Dá bhrí sin, ón dáta sin
amach scoirfidh Mayotte de bheith ina chríoch thar lear agus beidh sé ina réigiún
forimeallach de réir bhrí Airteagal 349 agus Airteagal 355(1) CFAE. Beidh
dlí an Aontais i bhfeidhm maidir le Mayotte ón 1 Eanáir 2014.
Tugann an togra seo aird ar iarrataí a rinne
údaráis na Fraince, go leasófaí acquis an Aontais trí bhearta sonracha
is infheidhme maidir le Mayotte i réimsí éagsúla, amhail an t-iascach agus
sláinte ainmhithe.
Léiríodh sa scrúdú ar an gcás maidir le
Mayotte gur gá staid íogair bitheolaíochta a chuid uiscí a chosaint agus, dá
bhrí sin, na huiscí timpeall Mayotte a chur faoi raon feidhme Rialachán (CE)
Uimh. 850/98 an 30 Márta 1998 maidir le hacmhainní iascaigh a
chaomhnú trí bhearta teicniúla chun óg-orgánaigh mhuirí a chosaint. Ar
dhóigheanna áirithe, ní mór am breise don Fhrainc chun cloí le acquis an
Aontais maidir le Mayotte. Tá sé sin amhlaidh go háirithe maidir leis an
gclárúchán agus le hoibleagáidí rialaithe i réimse an iascaigh, a mhéid a
bhaineann sé le soithí áirithe atá scaipthe timpeall an oileáin agus nach
bhfuil aon láithreacha ar leith acu le teacht i dtír.
I réimse na sláinte ainmhithe, dealraíonn sé
go bhfuil údar maith le ham breise a thabhairt chun cloí le Rialachán (CE)
Uimh. 1069/2009 ó Pharlaimint na hEorpa agus ón gComhairle an 21 Deireadh
Fómhair 2009 lena leagtar síos rialacha sláinte maidir le seachtháirgí
ainmhithe agus táirgí díorthaithe nach bhfuil ceaptha mar bhia don duine agus
lena n‑aisghairtear Rialachán (CE) Uimh. 1774/2002, ós rud é nach
bhfuil aon acmhainní tionsclaíochta ag Mayotte faoi láthair le seachtháirgí ainmhithe
a phróiseáil.
Ar mhaithe le simplíocht agus tapúlacht,
measadh go raibh sé fóirsteanach gan dul i muinín tograí aonair do gach ceann
de na gníomhartha lena mbaineann ach, nuair is féidir é ó thaobh dlí, na
leasuithe ar ghníomhartha éagsúla a chur le chéile in aon togra amháin. Na
leasuithe a mholtar sa cháipéis reatha, baineann siad go léir le Rialacháin
agus tagann siad faoin ngnáthnós imeachta reachtach (Airteagal 289(1) agus
Airteagal 294 CFAE).
2.           TORTHAÍ AN CHOMHAIRLIÚCHÁIN LE PÁIRTITHE
LEASMHARA AGUS MEASÚNUITHE TIONCHAIR
Níor úsáid an
Coimisiún measúnú tionchair.  Mar sin féin, agus scrúdú á dhéanamh aige ar na
saincheisteanna éagsúla agus go háirithe ar na hiarratataí a rinne an Fhrainc,
bhí teagmháil aige le hionadaithe na n-údarás náisiúnta agus réigiúnach d'fhonn
forais na mbeart sonrach a mheas níos fearr.
3.           EILIMINTÍ DLÍTHIÚLA AN TOGRA
I gcomhréir le
hAirteagal 43(2) CFAE, tugtar an chumhacht do Pharlaimint na hEorpa agus don
Chomhairle na forálacha is gá a shainmhíniú chun cuspóirí an Chomhbheartais
Iascaigh a bhaint amach.
Faoin mbunús dlí
sin, tá sé beartaithe ceithre Rialachán ón gComhairle i réimsí an iascaigh a
leasú, ag féachaint do chás sonrach Mayotte mar a coimríodh thuas é agus mar a
leagadh amach go mionsonraithe sna dréachtaí de na haithrisí:
- Rialachán (CE) Uimh. 850/98 ón gComhairle an
30 Márta 1998 d'fhonn na huiscí timpeall Mayotte a chur san áireamh
agus chun cosc a chur le húsáid peaslíonta saighne ar scoileanna de thuinnín
agus d’éisc atá cosúil le tuinnín taobh istigh den limistéar 24 míle ó
bhonnlínte an oileáin d'fhonn na báirí d’éisc mhóra imirceacha i gcomharsanacht
oileán Mayotte a chaomhnú;
- Rialachán (CE) Uimh. 104/2000 ón
gComhairle an 17 Nollaig 1999 maidir le comheagrú na margaí i dtáirgí
iascaigh agus dobharshaothraithe;
- Rialachán (CE) Uimh. 2371/2002 ón
gComhairle an 20 Nollaig 2002 d'fhonn bearta sonracha a thabhairt isteach
maidir le clár na gcabhlach agus an córas rochtana;
- Rialachán (CE) Uimh. 639/2004 ón
gComhairle an 30 Márta 2004 chun an plean forbartha a a chuir an
Fhrainc faoi bhráid Choimisiún Tuinníní an Aigéin Indiaigh (IOTC) a thabhairt
isteach mar leibhéal tagartha d’acmhainneacht an chabhlaigh atá cláraithe i
gcalafoirt Mayotte agus chun a cheadú don Fhrainc cur lena cabhlach fad le cuspóirí
an phlean forbartha sin;
- Rialachán (CE) Uimh. 1224/2009 ón
gComhairle an 20 Samhain 2009 d'fhonn foráil a dhéanamh maidir le
bearta idirthréimhseacha agus maoluithe sealadacha ó rialacha áirithe maidir le
rialú na soithí iascaireachta d'fhonn oibleagáidí rialaithe agus cuspóirí uile
an Rialacháin sin a chomhlíonadh de réir a chéile.
De bhun Airteagal 168(4)(b)
CFAE, tá Parlaimint na hEorpa agus an Chomhairle i dteideal bearta a ghlacadh i
réimsí na tréidliachta agus na fíteasláintíochta a bhfuil sé mar chuspóir
díreach leo an tsláinte phoiblí a chosaint.
Faoin mbunús dlí
seo, tá sé beartaithe Rialachán (CE) Uimh. 1069/2009 ó Pharlaimint na
hEorpa agus ón gComhairle an 21 Deireadh Fómhair 2009 a mhodhnú
d'fhonn idirthréimhse cúig bliana a thabhairt don Fhrainc maidir le Mayotte,
lena cheadú di an bonneagar is gá a bhunú chun seachtháirgí ainmhithe a
aithint, a láimhseáil, a iompar, a chóireáil agus a dhiúscairt.
4.           IMPLEACHT BHUISÉADACH
Níl aon tionchar ag an togra seo ar bhuiséad
an Aontais Eorpaigh.
2013/0191 (COD)
Togra le haghaidh
RIALACHÁIN Ó PHARLAIMINT NA hEORPA AGUS
ÓN gCOMHAIRLE
lena leasaítear Rialacháin áirithe i réimse
an iascaigh agus na sláinte ainmhithe mar gheall ar an athrú ar stádas Mayotte
i leith an Aontais
TÁ PARLAIMINT NA hEORPA AGUS
COMHAIRLE AN AONTAIS EORPAIGH,
Ag féachaint don Chonradh ar Fheidhmiú an
Aontais Eorpaigh, agus go háirithe Airteagal 43(2) agus Airteagal 168(4)(b)
de,
Ag féachaint don togra ón gCoimisiún Eorpach,
Tar éis an dréachtghníomh reachtach a chur
chuig na parlaimintí náisiúnta,
Ag féachaint don tuairim ó Choiste Eacnamaíoch
agus Sóisialta na hEorpa[1],

Ag féachaint don tuairim ó Choiste na Réigiún[2],
Ag gníomhú dóibh i gcomhréir leis an
ngnáthnós imeachta reachtach,
De bharr an méid seo a leanas:
(1)       Le Cinneadh 2012/419/AE[3], rinne an Chomhairle Eorpach
stádas Mayotte i leith an Aontais a leasú le héifeacht ón 1 Eanáir 2014. Dá
bhrí sin, ón dáta sin amach scoirfidh Mayotte de bheith ina chríoch thar lear
agus beidh sé ina réigiún forimeallach de réir bhrí Airteagal 349 agus
Airteagal 355(1) CFAE. Beidh dlí an Aontais i bhfeidhm maidir le Mayotte
ón 1 Eanáir 2014.  Is iomchuí foráil a dhéanamh do bhearta sonracha
áirithe a dtugann cás sonrach Mayotte i roinnt réimsí bonn cirt dóibh.
(2)       I réimse an iascaigh agus na
sláinte ainmhithe, ba chóir na Rialacháin seo a leanas a leasú.
(3)       Maidir le Rialachán (CE)
Uimh. 850/98 ón gComhairle an 30 Márta 1998 maidir le hacmhainní
iascaigh a chaomhnú trí bhearta teicniúla chun óg-orgánaigh mhuirí a chosaint[4], ba cheart na huiscí timpeall
Mayotte a chuimsiú faoi raon feidhme an Rialacháin sin agus ba cheart úsáid
peaslíonta saighne ar scoileanna de thuinnín agus d’éisc atá cosúil le tuinnín
taobh istigh den limistéar 24 míle ó bhonnlínte an oileáin a thoirmeasc d'fhonn
na báirí d’éisc mhóra imirceacha i gcomharsanacht oileán Mayotte a chaomhnú.
(4)       Maidir le Rialachán (CE)
Uimh. 104/2000 ón gComhairle an 17 Nollaig 1999 maidir le
comheagrú na margaí i dtáirgí iascaigh agus dobharshaothraithe[5], i bhfianaise scéimeanna
margaíochta Mayotte, scéimeanna atá an-ilroinnte agus tearcfhorbartha, leagfadh
cur i bhfeidhm na rialacha maidir le lipéadú táirgí iascaigh ualach ar
mhiondíoltóirí atá díréireach leis an bhfaisnéis a thabharfaí don tomhaltóir. Is iomchuí, dá bhrí sin, foráil a dhéanamh maidir
le maolú sealadach ó na rialacha maidir le lipéadú táirgí iascaigh a thairgtear
le miondíol leis an tomhaltóir deiridh in Mayotte.
(5)       Maidir le Rialachán (CE)
Uimh. 2371/2002 ón gComhairle an 20 Nollaig 2002 maidir le
caomhnú agus le saothrú inbhuanaithe acmhainní iascaigh faoin gComhbheartas
Iascaigh[6],
ba cheart bearta sonracha a thabhairt isteach maidir le clár na gcabhlach agus
an córas rochtana.
(6)       Ar an gcéad dul síos, tá cuid
thábhachtach de chabhlach na Fraince a bhíonn ag oibriú ó Roinn Fhrancach
Mayotte comhdhéanta de shoithí ar lú ná 9 méadar iad agus atá scaipthe
timpeall an oileáin, nach bhfuil aon láithreacha ar leith acu le teacht i dtír,
agus gur gá fós iad a aithint, a thomhas agus a fheistiú le huirlisí íosta sábháilteachta
le gur féidir iad a áireamh sa chlár de shoithí iascaigh an Aontais; mar
thoradh air sin, ní bheidh an Fhrainc in ann an clár sin a chríochnú go dtí an
31 Nollaig 2016. Ba cheart don Fhrainc clár sealadach de na cabhlaigh
a tharraingt suas, rud a ráthódh go bhféadfaí soithí na deighleoige sin a
aithint ar bhonn sonraí íosta d'fhonn iomadú soithí iascaireachta
neamhfhoirmiúla a sheachaint.
(7)       Ar dara dul síos, is gá
gníomhaíochtaí áirithe iascaigh sna huiscí sin a theorannú do shoithí atá cláraithe
i gcalafoirt Mayotte, chun staid íogair bitheolaíochta na n‑uiscí
timpeall an oiléain sin a chosaint, agus geilleagar áitiúil an oileáin a
chaomhnú, agus an cás struchtúrach, sóisialta agus eacnamaíoch a chur san
áireamh.
(8)       Maidir le Rialachán (CE)
Uimh. 639/2004 ón gComhairle an 30 Márta 2004 maidir le
cabhlaigh iascaireachta atá cláraithe sna réigiúin is forimeallaí sa
Chomhphobal a bhainistiú[7],
is gné ar leith de Mayotte é nár socraíodh aon chuspóir dá chabhlach faoi
Rialachán (CE ) Uimh. 2371/2002 a thagraíonn do Chlár Treorach
Ilbhliantúil 1997-2002. Maidir le hacmhainní éisc a chaomhnú, is iomchuí
acmhainn iascaireachta na gcabhlach a uasteorannú ag na leibhéil reatha, go
háirithe do dheighleog na soithí móra a bhfuil móracmhainneacht iascaireachta
iontu. Mar sin féin, le haghaidh soithí beaga, ós rud é gur chuir an Fhrainc
plean forbartha faoi bhráid Choimisiún Tuinníní an Aigéin Indiaigh (IOTC),
plean a léiríonn an éabhlóid a bhfuil súil léi ar an gcabhlach atá bunaithe in
Mayotte, plean nár chuir aon pháirtí conarthach den IOTC, lena n-áirítear an
tAontas, ina aghaidh, is iomchuí cuspóirí an phlean sin a úsáid mar leibhéil
thagartha d’acmhainneacht an chabhlaigh atá cláraithe i gcalafoirt Mayotte agus
a cheadú don Fhrainc cur lena cabhlach suas go dtí cuspóirí an phlean
forbartha.
(9)       Maidir le Rialachán (CE)
Uimh. 1069/2009 ó Pharlaimint na hEorpa agus ón gComhairle an 21 Deireadh
Fómhair 2009 lena leagtar síos rialacha sláinte maidir le seachtháirgí
ainmhithe agus táirgí díorthaithe nach bhfuil ceaptha mar bhia don duine agus
lena n-aisghairtear Rialachán (CE) Uimh. 1774/2002 [8], ba cheart a thabhairt faoi
deara nach bhfuil aon acmhainní tionsclaíochta ag Mayotte chun seachtháirgí
ainmhithe a phróiseáil. Is iomchuí, dá bhrí
sin, go dtabharfaí tréimhse cúig bliana don Fhrainc d'fhonn an bonneagar is gá
a bhunú chun seachtháirgí ainmhithe in Mayotte a aithint, a láimhseáil, a
iompar, a chóireáil agus a dhiúscairt i gcomhréir iomlán le Rialachán (CE)
Uimh. 1069/2009.
(10)     Maidir le Rialachán (CE) Uimh.
1224/2009 ón gComhairle an 20 Samhain 2009 lena mbunaítear córas rialaithe
Comhphobail d’fhonn chomhlíonadh rialacha an chomhbheartais iascaigh a
áirithiú, lena leasaítear Rialacháin (CE) Uimh. 847/96, (CE) Uimh. 2371/2002,
(CE) Uimh. 811/2004, (CE) Uimh. 768/2005, (CE) Uimh. 2115/2005,
(CE) Uimh. 2166/2005, (CE) Uimh. 388/2006, (CE) Uimh. 509/2007,
(CE) Uimh. 676/2007, (CE) Uimh. 1098/2007, (CE) Uimh. 1300/2008,
(CE) Uimh. 1342/2008 agus lena n-aisghairtear Rialacháin (CEE) Uimh. 2847/93,
(CE) Uimh. 1627/94 agus (CE) Uimh. 1966/2006[9] , dealraíonn sé nach mbeidh an
Fhrainc in ann cloí le hoibleagáidí rialaithe uile an Aontais don deighleog
"Mayotte. Speicis pheiligeacha agus
ghrinnill.  Fad <9m" de chabhlach Mayotte faoin dáta ar a mbeidh
Mayotte ina réigiún forimeallach. Soithí na deighleoige sin, atá scaipthe
timpeall an oileáin, níl aon láithreacha ar leith acu le teacht i dtír agus is
gá fós iad a aithint. Ina theannta sin, ní mór oiliúint a chur ar iascairí agus
ar rialtóirí agus an bonneagar riaracháin agus fisiceach iomchuí a chur ar bun.
 Is gá, dá bhrí sin, maolú sealadach a fhoráil ar rialacha áirithe maidir le
rialú na soithí iascaireachta agus maidir lena saintréithe, a gcuid
gníomhaíochtaí ar muir, a bhfearas agus a gcuid gabhálacha ag gach céim ón
soitheach go dtí an margadh i leith na deighleoige sin den chabhlach.  Mar sin
féin, d'fhonn ar a laghad cuid de na cuspóirí is tábhachtaí i Rialachán (CE)
Uimh. 1224/2009 a bhaint amach, ba cheart don Fhrainc córas rialaithe náisiúnta
a bhunú, a ligfeadh di gníomhaíochtaí na deighleoige sin den chabhlach a rialú
agus faireachán a dhéanamh orthu agus oibleagáidí tuairiscithe idirnáisiúnta an
Aontais a chomhlíonadh.
(11)     Ba cheart Rialacháin (CE)
Uimh. 850/98, (CE) Uimh. 104/2000, (CE) Uimh. 2371/2002, (CE)
Uimh. 639/2004, (CE) Uimh. 1069/2009 agus (CE) Uimh. 1224/2009 a
leasú dá réir sin,
TAR ÉIS AN RIALACHÁN SEO A GHLACADH:
Airteagal 1
Leasuithe ar Rialachán (CE) Uimh. 850/98
Leasaítear Rialachán (CE) Uimh. 850/98
mar seo a leanas:
(1)
In Airteagal 2(1), cuirtear an méid seo a leanas in
ionad pointe (h):
“(h)    Réigiún 8:
Na huiscí uile amach ó chóstaí ranna Francacha La
Réunion agus Mayotte atá faoi fhlaitheas nó faoi dhlínse na Fraince.”;
(2)
Cuirtear an tAirteagal 34a seo a leanas
isteach i ndiaidh Airteagal 34:
"Airteagal 34a
Srianta ar ghníomhaíochtaí iascaireachta
sa chrios 24 míle timpeall oileán Mayotte
Toirmiscfear ar shoithí úsáid a bhaint as aon
pheaslíonta saighne ar scoileanna de thuinnín agus d’éisc atá cosúil le tuinnín
taobh istigh den limistéar 24 míle ó chóstaí oileán Mayotte, arna dtomhas ó na
bonnlínte óna dtomhaistear uiscí teorann.”
Airteagal 2
Leasú ar Rialachán (CE) Uimh. 104/2000
In Airteagal 4 de Rialachán (CE) Uimh.
104/2000, cuirtear mír 3a a leanas isteach i ndiaidh mhír 3:
“3a.      Go dtí an 16 Nollaig 2016,
ní bheidh feidhm le mír 1, mír 2 ná mír 3 maidir le táirgí a
thairgtear lena miondíol leis an tomhaltóir deiridh in Mayotte.”
Airteagal 3
Leasuithe ar Rialachán (CE) Uimh. 2371/2002
Leasaítear Rialachán (CE) Uimh. 2371/2002
mar seo a leanas:
(1)
In Airteagal 15, cuirtear isteach mír 5 agus
mír 6 mar seo a leanas:
“5.     De mhaolú ar mhír 1, déanfar an
Fhrainc a dhíolmhú go dtí an 31 Nollaig 2016 ón oibleagáid na soithí
atá níos lú ná 9 méadar ar fhad foriomlán agus a oibríonn ó Mayotte a chur san
áireamh ina clár de shoithí iascaireachta an Aontais.
6.      Go dtí an 31 Nollaig 2016,
coinneoidh an Fhrainc clár sealadach de shoithí iascaireachta atá níos lú ná 9 méadar
ar fhad foriomlán agus a oibríonn ó Mayotte.  Sa chlár sin beidh, i gcás gach
soithigh, ar a laghad, a ainm, a fhad foriomlán agus cód aitheantais.”
(2)
Cuirtear isteach an tAirteagal 18a seo a leanas i
ndiaidh Airteagal 18:
"Airteagal 18a
Mayotte

De mhaolú ar Airteagal 17, in uiscí suas le 100 muirmhíle ó bhonnlínte
Mayotte, féadfaidh an Fhrainc iascach a shrianadh do shoithí iascaireachta atá
cláraithe i gcalafoirt Mayotte, bíodh sé sin i gclár soithí an Aontais nó sa
chlár sealadach dá dtagraítear in Airteagal 15(6), ach amháin i gcás
soithí de chuid an Aontais a bhíodh ag iascach, sa dá bhliain roimh an 1 Eanáir 2014,
sna huiscí sin ar feadh 40 lá ar a laghad sa mhéid nach mó iad ná an iarracht
iascaireachta a dhéantaí go traidisiúnta.”
Airteagal 4
Leasú ar Rialachán (CE) Uimh. 639/2004
I Rialachán (CE) Uimh. 639/2004, cuirtear
isteach an mhír 1a a leanas i ndiaidh mhír 1:
"Airteagal 1a
Cabhlach Mayotte
1.           De mhaolú ar Airteagal 1(1)(a),
beidh na leibhéil thagartha do shoithí iascaireachta atá cláraithe i gcalafoirt
Mayotte, bíodh sé sin i gclár soithí an Aontais nó sa chlár sealadach dá
dtagraítear in Airteagal 15(6) de Rialachán (CE) Uimh. 2371/2002,
cothrom le hacmhainneacht an chabhlaigh sin an 31 Nollaig 2013.
Mar sin féin, le haghaidh soithí iascaireachta atá
idir 8 méadar agus 12 mhéadar ar fhad foriomlán agus a úsáideann spiléir
agus le haghaidh soithí iascaireachta atá níos lú ná 9 méadar ar fhad
foriomlán, beidh an leibhéal tagartha cothrom leis an acmhainneacht dá
bhforáiltear sa phlean forbartha a chuir an Fhrainc faoi bhráid Choimisiún
Tuinníní an Aigéin Indiaigh an 7 Eanáir 2011.
2.           De mhaolú ar Airteagal 13
de Rialachán (CE) Uimh. 2371/2002, déanfar an Fhrainc a údarú le
hacmhainneacht nua a thabhairt isteach sna deighleoga cabhlaigh atá sainithe le
haghaidh soithí iascaireachta atá idir 8 méadar agus 12 mhéadar ar fhad foriomlán
agus a úsáideann spiléir agus le haghaidh soithí iascaireachta ar lú ná 9 méadar
ar fhad foriomlán iad gan acmhainneacht choibhéiseach a tharraingt siar.”
Airteagal 5
Leasú ar Rialachán (CE) Uimh. 1069/2009
I Rialachán (CE) Uimh. 1069/2009, cuirtear
an méid seo a leanas in ionad Airteagal 56:
"Airteagal 56
Teacht i bhfeidhm
Tiocfaidh an Rialachán seo i bhfeidhm an
fichiú lá tar éis lá a fhoilsithe in Iris Oifigiúil an Aontais Eorpaigh.

Beidh feidhm leis ón 4 Márta 2011.

Mar sin féin, beidh feidhm le
hAirteagal 4 maidir le Mayotte ón 1 Eanáir 2019. Déanfar
seachtháirgí ainmhithe agus táirgí díorthaithe a gineadh in Mayotte roimh an 1 Eanáir 2019
a dhiúscairt i gcomhréir le hAirteagal 19(1)(b).
Beidh an Rialachán seo ina cheangal
go huile agus go hiomlán agus beidh sé infheidhme go díreach i ngach Ballstát.”
Airteagal 6
Leasú ar Rialachán (CE) Uimh. 1224/2009
I Rialachán (CE) Uimh. 1224/2009,
cuirtear isteach an mhír 2a a leanas i ndiaidh mhír 2:
"Airteagal 2a
Córas rialaithe an Comhphobail a chur i
bhfeidhm ar dheighleoga áirithe de chabhlach na roinne Francaí thar lear
Mayotte
1.           Go dtí an 31 Nollaig 2016,
ní bheidh feidhm ag Airteagal 5(3) agus Airteagail 6, 8, 41, 56, 58
go 62, 66, 68 agus 109 maidir leis an bhFrainc i leith soithí iascaireachta ar
lú ná 9 méadar ar fhad foriomlán iad agus a oibríonn ó Mayotte, i leith a gcuid
gníomhaíochtaí ná a ngabhálacha.
2.           Faoin 1 Eanáir 2014,
bunóidh an Fhrainc scéim náisiúnta rialaithe a bheidh infheidhme maidir le
soithí iascaireachta ar lú ná 9 méadar ar fhad foriomlán iad agus a
oibríonn ó Mayotte.  Cloífidh an scéim leis na riachtanais seo a leanas:
(a)
údarás amháin, a bheidh lonnaithe in Mayotte, a
chomhordóidh gníomhaíochtaí rialaithe na n-údarás áitiúil uile;
(b)
déanfar rialú, cigireacht agus forfheidhmiú ar
bhonn neamh-idirdhealaitheach;
(c)
áiritheoidh an scéim rialú na ngabhálacha de na
speicis atá faoi réir bhainistiú Choimisiún Tuinníní an Aigéin Indiaigh agus de
na speicis atá faoi chosaint;
(d)
áiritheoidh an scéim rialú rochtana ar na huiscí
timpeall Mayotte, go háirithe ar limistéir atá faoi réir ag srianta rochtana is
infheidhme maidir le deighleoga áirithe den chabhlach;
(e)
socróidh an scéim mar thosaíocht an cuspóir
gníomhaíochtaí iascaireachta timpeall an oileáin a mhapáil d'fhonn an bonn a
ullmhú le haghaidh gníomhaíochta spriocdhírithe maidir le rialú.
(3)
Faoin 30 Meán Fómhair 2014, cuirfidh an
Fhrainc plean gníomhaíochta faoi bhráid an Choimisiúin ina leagfar amach na
bearta atá le déanamh d'fhonn cur chun feidhme iomlán Rialachán (CE) Uimh. 1224/2009
ón 1 Eanáir 2017 a áirithiú maidir le soithí iascaireachta ar lú ná 9
méadar ar fhad foriomlán iad agus a oibríonn ó roinn Fhrancach Mayotte.  Beidh
an plean gníomhaíochta ina ábhar comhphlé idir an Fhrainc agus an Coimisiún. Déanfaidh
an Fhrainc gach beart is gá leis an bplean gníomhaíochta sin a chur chun feidhme.”
Airteagal 7
Teacht i bhfeidhm
Tiocfaidh an Rialachán seo i bhfeidhm an
fichiú lá tar éis lá a fhoilsithe in Iris Oifigiúil an Aontais Eorpaigh.
Beidh an Rialachán seo ina cheangal
go huile agus go hiomlán agus beidh sé infheidhme go díreach i ngach Ballstát.
Arna dhéanamh sa Bhruiséil,
Thar ceann Pharlaimint na hEorpa              Thar
ceann na Comhairle
An tUachtarán                                               An
tUachtarán
i               IO L 204, 31.7.2012, lch. 131.
[1]               IO C , , lch. .
[2]               IO C , , lch. .
[3]               IO L 204, 31.7.2012,
lch. 131.
[4]               IO L 125, 27.4.1998,
lch. 1.
[5]               IO L 17, 21.1.2000,
lch. 22.
[6]               IO L 320, 5.12.2001,
lch. 7.
[7]               IO L 102, 7.4.2004,
lch. 9.
[8]               IO L 300, 14.11.2009,
lch. 1.
[9]               IO L 343, 22.12.2009,
lch. 1.